**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Μαΐου 2022, ημέρα Τρίτη και ώρα 10.15΄, στην Αίθουσα «Προέδρου Αθανασίου Κωνστ. Τσαλδάρη» (223), του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Δελής Ιωάννης, Βιλιάρδος Βασίλειος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, κύριε Υπουργέ, καλημέρα σας. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών».

Προτείνω οι επόμενες συνεδριάσεις της Επιτροπής μας να είναι, αύριο, Τετάρτη 18/5/2022 και ώρα 13.00, με την ακρόαση των φορέων και στη συνέχεια, στις 15.00, να έχουμε την τρίτη συνεδρίαση της Επιτροπής μας. Επίσης, προτείνω την Πέμπτη να κάνουμε την τέταρτη συνεδρίαση. Μπορούμε να πάμε και την Παρασκευή βέβαια, όμως, θα πρότεινα την Πέμπτη στις 13.00. Συμφωνείτε; Ωραία. Ευχαριστώ πάρα πολύ. Όλες οι συνεδριάσεις θα γίνουν στην Αίθουσα 223.

Θα δώσω τον λόγο στους Εισηγητές και θα παρακαλέσω να μας προτείνουν και τους φορείς τους οποίους θα καλέσουμε. Το λόγο έχει η Εισηγήτρια της Πλειοψηφίας, η κυρία Μίκα Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Κύριε Πρόεδρε, προτείνουμε το Οικονομικό Επιμελητήριο Ελλάδος, την Εθνική Ένωση Αγροτικών Συνεταιρισμών, την Ελληνική Συνομοσπονδία Εμπόρων και Επαγγελματιών Ελλάδος, τον Σύνδεσμο Βιομηχανιών Ελλάδος, τον Σύνδεσμο Εξαγωγέων Βορείου Ελλάδος, τον Σύνδεσμο Επιχειρήσεων και Βιομηχανιών, το Εμπορικό και Βιομηχανικό Επιμελητήριο Αθηνών και τη Γενική Συνομοσπονδία Επαγγελματιών Βιοτεχνών Εμπόρων Ελλάδος.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Κύριε Πρόεδρε, προτείνουμε την ΓΣΕΒΕΕ, το Οικονομικό Επιμελητήριο Ελλάδος και την ΝΕΑ ΠΑΣΕΓΕΣ. Νομίζω τα είπε και η κυρία Ιατρίδη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ):** Επιφυλασσόμαστε, κ. Πρόεδρε. Δεν είμαι έτοιμος αυτή τη στιγμή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Μας καλύπτουν αυτά, κύριε Πρόεδρε. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Ευχαριστώ πολύ. Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Επίσης, κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Ευχαριστώ πάρα πολύ τους συναδέλφους. Το λόγο έχει η κυρία Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Ευχαριστώ πολύ.

Κύριε Πρόεδρε της Επιτροπής, κ. Υπουργέ, κυρίες και κύριοι συνάδελφοι, από την πρώτη στιγμή της εκλογής της η Κυβέρνηση της Ν.Δ. σταθερά και με συνεκτικό σχέδιο και προσήλωση εφαρμόζει το κυβερνητικό της πρόγραμμα. Ένα πρόγραμμα, το οποίο σταθερό στόχο έχει τη μείωση της φορολογίας για φυσικά και νομικά πρόσωπα, την παροχή οικονομικών κινήτρων και την ενίσχυση της επιχειρηματικότητας.

Κι όλα αυτά, μην το ξεχνάμε σε ένα εξαιρετικά δύσκολο εξωτερικό περιβάλλον. Ένα περιβάλλον, το οποίο χαρακτηρίζεται από τις επιπτώσεις της πανδημίας του κορονοϊού, οι οποίες μας συνοδεύουν ακόμα και τώρα, ο πόλεμος στην Ουκρανία, η έκρηξη του πληθωρισμού και η ακρίβεια.

Σε αυτές τις εξαιρετικά δύσκολες συνθήκες η Κυβέρνηση της Ν.Δ. και το Υπουργείο Οικονομικών ανταποκρίθηκαν άμεσα και με καίριες παρεμβάσεις, με σαφές κοινωνικό πρόσημο. Καταφέραμε να κρατήσουμε την κοινωνία όρθια και τις επιχειρήσεις ζωντανές. Πέρα από τα έκτακτα μέτρα ενίσχυσης που έλαβε αυτή η Κυβέρνηση, δεν σταματήσαμε να μειώνουμε τη φορολογία για τους Έλληνες πολίτες ούτε για μια στιγμή, πιστοί στη συμφωνία που είχαμε κάνει με τον ελληνικό λαό τον Ιούλιο του 2019.

Στη μεγάλη παράταξή μας πιστεύουμε βαθύτατα ότι η σταθερή μείωση της φορολογίας οδηγεί σε καλύτερο επιχειρηματικό και γενικά οικονομικό κλίμα, βοηθά τους παραγωγικούς φορείς να ξεδιπλώσουν τις δυνατότητές τους. Δεν θα αναφερθώ εδώ στους φόρους που έχουμε μείωση κατά τη διάρκεια της θητείας μας, θα παραμείνω πιστή στον Κανονισμό της Βουλής και θα επικεντρωθώ στο παρόν νομοσχέδιο.

Κυρίες και κύριοι συνάδελφοι, το παρόν νομοσχέδιο ακολουθεί πλήρως τη φιλοσοφία της Κυβέρνησης. Δίνει φορολογικά κίνητρα ώστε να ενθαρρύνει υφιστάμενες επιχειρήσεις να επιδιώξουν συνεργασίες με άλλες επιχειρήσεις, ώστε να είναι δυνατή η αύξηση του μεγέθους τους και ως εκ τούτου, να μπορούν να γίνουν πιο παραγωγικές, πιο ανταγωνιστικές και πιο εξωστρεφείς.

Στόχος είναι, λοιπόν, η δημιουργία μεγαλύτερων εταιρικών σχηματισμών και αυτό γιατί μέχρι σήμερα παρατηρείται ότι το μέσο μέγεθος της ελληνικής μικρής και μεσαίας επιχείρησης είναι μικρότερο από το μέσο μέγεθος της αντίστοιχης μικρής και μεσαίας επιχείρησης της Ε.Ε. Ακόμη παρατηρείται ότι ελλείψει κινήτρων οι μικρές και μεσαίες επιχειρήσεις παύουν τη δραστηριότητά τους σε σύντομο χρονικό διάστημα από την ίδρυσή τους.

Περαιτέρω, το νομοσχέδιο δίνει φορολογικά κίνητρα ώστε να μετατραπούν οι ατομικές επιχειρήσεις σε προσωπικές εταιρείες ή άλλου είδους εταιρείες, ώστε να ενδυναμωθούν και αυτές μέσω των συνεργασιών. Πρέπει να τονισθεί, στο σημείο αυτό, ότι τα κίνητρα του σχεδίου νόμου αφορούν όλες τις ελληνικές επιχειρήσεις ανεξαρτήτως μεγέθους, τόπο δραστηριοποίησης, νομικής μορφής, τομέα δραστηριότητας ή μορφής συνεργασίας που αναπτύσσουν μεταξύ τους.

Δίνονται ακόμη φορολογικά κίνητρα στην περίπτωση συνεργασίας προσώπων που ασκούν ατομική αγροτική επιχειρηματική δραστηριότητα και καθορίζεται το περιεχόμενο των συμβάσεων μελλοντικής πώλησης αγροτικών προϊόντων μεταξύ παραγωγών και αγοραστών, συμβολαιακή γεωργία δηλαδή.

Έτσι συνολικά με το παρόν νομοσχέδιο, η Κυβέρνηση προωθεί ένα συνεκτικό σχέδιο και συγκεκριμένο θεσμικό πλαίσιο, το οποίο ευνοεί τις συνεργασίες και ενδυναμώνει τις επιχειρήσεις, δημιουργώντας και τις προϋποθέσεις για τη δημιουργία καλύτερων θέσεων εργασίας.

Κυρίες και κύριοι συνάδελφοι, θα αναφερθώ πολύ συνοπτικά στα 20 άρθρα του παρόντος νομοσχεδίου και στη συνέχεια θα κάνω μία αναφορά στις κύριες προβλέψεις του. Έτσι, στο άρθρο 1 περιλαμβάνεται το πεδίο εφαρμογής, δηλαδή ποιους αφορά το νομοσχέδιο.

Στο άρθρο 2 περιλαμβάνονται οι σχετικοί ορισμοί.

Οι διατάξεις του άρθρου 3 περιλαμβάνουν τις προϋποθέσεις για την απαλλαγή από το φόρο εισοδήματος στην περίπτωση μετασχηματισμού επιχειρήσεων.

Το άρθρο 4, αφορά στην απαλλαγή από το φόρο εισοδήματος στην περίπτωση συνεργασίας προσώπων.

Το άρθρο 5, στην απαλλαγή από το φόρο εισοδήματος στην περίπτωση εισφοράς ατομικής επιχείρησης ή συνένωσης ατομικών επιχειρήσεων.

Το άρθρο 6, περιλαμβάνει τις γενικές διατάξεις για την απαλλαγή από το φόρο εισοδήματος.

Το άρθρο 7, την απαλλαγή εισοδήματος από υπεραξία μεταβίβασης παγίων σε τρίτο.

Το άρθρο 8, αφορά στη διατήρηση σε ισχύ διοικητικών αδειών στην περίπτωση των συνεργασιών.

Το άρθρο 9, στην απαλλαγή από τέλος χαρτοσήμου και συναφείς φορολογικές απαλλαγές.

Το άρθρο 10, περιλαμβάνει τις διατάξεις για την αναγνώριση έκπτωσης δαπανών σε περιπτώσεις απόκτησης εταιρικών συμμετοχών.

Το άρθρο 11, για τη μεταφορά ζημίας, αντικατάσταση της παρ. 3 του άρθρου 2 του ν.2166/1993.

Το άρθρο 12, για τις προϋποθέσεις για την απαλλαγή από την επιβολή φόρου συγκέντρωσης κεφαλαίου, προσθήκη ουσιαστικά εδαφίων στην παρ.1 του άρθρου 3 του ν.1297/1972.

Το άρθρο 13, για την απαλλαγή από την επιβολή φόρου συγκέντρωσης κεφαλαίου, προσθήκη εδαφίου στην παρ.1 του άρθρου 3 του ν.2166/1993.

Το άρθρο 14, στα κίνητρα για μετασχηματισμούς επιχειρήσεων, τροποποίηση του άρθρου 61 του ν.4438/2016.

Το άρθρο 15, για την απαλλαγή από το φόρο εισοδήματος στην περίπτωση συνεργασίας φυσικών προσώπων κατά κύριο επάγγελμα αγροτών.

Το άρθρο 16, αναφέρεται στη συμβολαιακή γεωργία.

Τέλος, στα άρθρα 17, 18, 19 και 20, περιλαμβάνουν τις εξουσιοδοτικές, τις μεταβατικές και τις καταργούμενες διατάξεις και την έναρξη ισχύος του νόμου.

Κυρίες και κύριοι συνάδελφοι, θα κάνω μια αναφορά στα βασικά σημεία του νομοσχεδίου, τα οποία είναι: Απαλλαγή για έως 9 φορολογικά έτη κατά 30% από την καταβολή φόρου εισοδήματος επί των κερδών, υπό την προϋπόθεση ενός ελάχιστου αθροιστικά κύκλο εργασιών, τόσο στην περίπτωση μετασχηματισμού επιχειρήσεων όσο και στην περίπτωση συνεργασίας προσώπων. Επισημαίνεται, ότι η απαλλαγή χορηγείται και στις περιπτώσεις που η συνεργασία προσώπων δημιουργείται δυνάμει συμφωνίας με αντικείμενο τη συμβολαιακή γεωργία ή συμφωνίας δικαιόχρησης. Απαλλαγή για έως 9 φορολογικά έτη κατά 30% από την καταβολή φόρου εισοδήματος στην περίπτωση μετατροπής ή συνένωσης ατομικών επιχειρήσεων.

Στην περίπτωση μετασχηματισμού επιχειρήσεων ή μετατροπής ή συνένωσης ατομικών επιχειρήσεων το φορολογικό όφελος από την απαλλαγή μπορεί να ανέλθει συνολικά έως του ποσού των 500.000 ευρώ.

Στην περίπτωση της συνεργασίας προσώπων το φορολογικό όφελος από την απαλλαγή μπορεί να ανέλθει συνολικά του ποσού των 125.000 ευρώ για καθένα από τα συνεργαζόμενα πρόσωπα.

Παρέχεται η δυνατότητα μεταφοράς των ζημιών των μετασχηματισμών επιχειρήσεων στον ισολογισμό της νέας επιχείρησης και η δυνατότητα φορολογικού συμψηφισμού αυτών με τα κέρδη της νέας επιχείρησης είτε της τρέχουσας είτε των επόμενων χρήσεων, υπό την προϋπόθεση ότι ο κύκλος εργασιών της νέας επιχείρησης είναι ίσος ή μεγαλύτερος του ποσού των 450.000 ευρώ.

Απαλλαγή της νέας επιχείρησης από την καταβολή φόρου εισοδήματος που προκύπτει από την υπεραξία μεταβίβασης στοιχείων του ενεργητικού της σε τρίτο υπό προϋποθέσεις.

Καταργείται ο φόρος συγκέντρωσης κεφαλαίου.

Αναγνωρίζεται έκπτωση των δαπανών που πραγματοποιούνται για την απόκτηση τίτλων στην περίπτωση εξαγοράς επιχείρησης.

Προβλέπεται η δυνατότητα μεταβίβασης των διοικητικών αδειών κάθε είδους συμπεριλαμβανομένων και των προσωποπαγών αδειών στην περίπτωση μετασχηματισμού επιχείρησης. Βέβαια, το κίνητρο της απαλλαγής από την καταβολή του φόρου εισοδήματος παρέχεται μόνο, εφόσον πληρούνται ορισμένες προϋποθέσεις.

Ειδικότερα, στην περίπτωση μετασχηματισμού επιχειρήσεων η απαλλαγή χορηγείται, εφόσον ο συνολικός μέσος κύκλος εργασιών των μετασχηματιζόμενων επιχειρήσεων, λαμβάνοντας υπ’ όψιν την προηγούμενη τριετία είναι τουλάχιστον ίσος με ποσοστό 150% του κύκλου εργασιών της επιχείρησης με τον μεγαλύτερο μεταξύ των μετασχηματιζόμενων επιχειρήσεων μέσω του κύκλου εργασιών της τελευταίας τριετίας και ο κύκλος εργασιών της νέας εταιρείας ήτοι το άθροισμα του κύκλου εργασιών των τελευταίων οικονομικών καταστάσεων των μετασχηματιζόμενων επιχειρήσεων αφαιρούμενων τυχόν μεταξύ τους συναλλαγών είναι ίσος ή μεγαλύτερος από το ποσό των τριακοσίων 75.000 ευρώ.

Στην περίπτωση συνεργασίας προσώπων, πραγματοποιείται δυνάμει της ίδρυσης νέου νομικού προσώπου ή άλλης νομικής οντότητας, η απαλλαγή χορηγείται εφόσον, πρώτον, καθένα από τα συνεργαζόμενα πρόσωπα εισφέρει στο εταιρικό κεφάλαιο του υπό ίδρυση νομικού προσώπου νομικής οντότητας, ποσό ίσο με το 10% τουλάχιστον του εταιρικού του κεφαλαίου και δεύτερον, το εταιρικό κεφάλαιο του νέου νομικού προσώπου ή νομικής οντότητας δεν υπολείπεται του ποσού των 125.000 ευρώ.

Στα φυσικά πρόσωπα κατ’ επάγγελμα αγρότες η απαλλαγή από την καταβολή φόρου εισοδήματος κατά 50% χορηγείται εφόσον, είναι εγγεγραμμένοι στο Εθνικό Μητρώο Αγροτικών Συνεταιρισμών και άλλων συλλογικών φορέων και προμηθεύουν το νομικό πρόσωπο ή τη νομική οντότητα, με ποσότητες προϊόντων ίσες με το εβδομήντα 75% τουλάχιστον, της συνολικής ποσότητας όμοιων ή παρεμφερών προϊόντων παραγωγής τους ή είναι αγρότες που έχουν συνάψει σύμβαση με συγκεκριμένη επιχείρηση αγοραστή με αντικείμενο τη συμβολαιακή γεωργία με την οποία δεσμεύονται για την εισφορά ποσοτήτων προϊόντων, ίσων με 75 % τουλάχιστον, της συνολικής ποσότητας όμοιων ή παρεμφερών προϊόντων της παραγωγής τους.

Κυρίες και κύριοι συνάδελφοι, θα ολοκληρώσω εδώ με την εισήγησή, μία πρόταση προς τον κύριο Υπουργό, προς τους κυρίους Υπουργούς. Γνωρίζετε ότι γεννήθηκα και μεγαλώνω στη Ρόδο, στα Δωδεκάνησα, έτσι ως νησιώτισσα Βουλευτής θα ήθελα, να προτείνω στη βάση του άρθρου 101, παράγραφος 4 του Συντάγματος αν υπάρχουν, περιθώρια για ευνοϊκότερες ρυθμίσεις για τις επιχειρήσεις που έχουν έδρα στα νησιά της χώρας μας και ειδικά, στα νησιά του Αιγαίου τα οποία, χρειάζονται τη μέγιστη δυνατή υποστήριξη.

Ενδεχομένως τέτοιες ρυθμίσεις θα μπορούσαν να περιλαμβάνουν για παράδειγμα, οι απαλλαγές που προβλέπονται στο νομοσχέδιο, να είναι 40% αντί για 30% και αντίστοιχη περίοδος, αντί να είναι ως 9 φορολογικά έτη να πάει ενδεχομένως στο 12. Δεν θέλω να λειτουργώ μαξιμαλιστικά αλλά, πιστεύω ότι μπορεί να διευρυνθεί η δυνατότητα αυτή. Θυμίζω εδώ ότι, σε πολλές περιπτώσεις στα νησιά έχουμε αμιγώς εποχικές επιχειρήσεις αλλά και όσοι επιχειρούν όλο το χρόνο αντιμετωπίζουν ζητήματα λόγω της εδαφικής ασυνέχειας του πολυνησιακού χαρακτήρα της χώρας μας και της απόστασης από την ηπειρωτική Ελλάδα.

Λέγοντας αυτά κλείνοντας την εισήγησή μου, κατά την άποψή μου το παρόν νομοσχέδιο εντάσσεται στη συνολική προσπάθεια ανάπτυξης οικονομίας και προωθεί τη συνένωση δυνάμεων των επιχειρήσεων, ώστε αυτές να γίνουν πιο ανταγωνιστικές και εξωστρεφείς. Με δεδομένο ότι με φορολογικά κίνητρα να εφαρμοστούν για όλες τις επιχειρήσεις το νομοσχέδιο κινείται προς την κατεύθυνση της συνολικής ανάπτυξης της οικονομίας και της επιχειρηματικότητας. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Προέδρος της Επιτροπής):**Ευχαριστούμε πολύ την κυρία Ιατρίδη. Το λόγο έχει τώρα η Εισηγήτρια της Μειοψηφίας, κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ κύριε Πρόεδρε, κυρίες και κύριοι συνάδελφοι, κύριοι Υπουργοί.

Το παρόν νομοσχέδιο βρισκόταν σε διαβούλευση το προηγούμενο έτος. Εισάγεται όμως, τώρα προς συζήτηση με αυξημένα ποσοστά φοροαπαλλαγών και γενικότερα χρονικών ορίων εφαρμογής. Αποτελεί την πρότασή σας προς την μικρομεσαία επιχειρηματικότητα, που αποτελεί την ραχοκοκαλιά της ελληνικής κοινωνίας και της οικονομίας και έρχεται σε πλήρη ευθυγράμμιση με τις επιταγές της έκθεσης Πισσαρίδη.

Διαβάζουμε στο προοίμιο του νόμου στην αιτιολογική έκθεση. Μέχρι σήμερα παρατηρείται σύμφωνα με σειρά επίσημων μελετών, με πιο πρόσφατη …… και την έκθεση Πισσαρίδη ότι, το μέσο μέγεθος της ελληνικής μικρής και μεσαίας επιχείρησης, είναι μικρότερο από το μέσο μέγεθος της αντίστοιχης μικρής και μεσαίας επιχείρησης των κρατών μελών της Ευρωπαϊκής Ένωσης. Βασικό επιχείρημα συνολικά της Κυβέρνησης είναι ότι, στην Ευρωπαϊκή Ένωση δεν υπάρχουν μικρομεσαίες επιχειρήσεις. Μάλιστα ο Υπουργός Ανάπτυξης είχε αναφέρει πρόσφατα ότι, αν οι μικρομεσαίες επιχειρήσεις δεν συγχωνευτούν δεν θα μπορέσουν να έχουν πρόσβαση στις δανειακές χρηματοδοτήσεις του ταμείου ανάκαμψης.

Και εδώ, η Κυβέρνησή σας, η Κυβέρνηση της Νέας Δημοκρατίας στέκεται με την ίδια λογική. Εντοπίζει κάποιο πρόβλημα, κάποια κρίση το χαρακτηρίζει σαν μείζον και δήθεν ,το επιλύει εντάσσοντάς το στην μακροπρόθεσμη στρατηγική της η οποία, στοχεύει να αλλάξει τις κοινωνικοοικονομικές συνθήκες της χώρας προς μια νεοφιλελεύθερη κατεύθυνση σε όλα τα επίπεδα.

Το νομοσχέδιο που συζητάμε σήμερα δεν φαίνεται να εντάσσεται σε κάποιο συνολικότερο πολιτικό σχέδιο ακολουθεί το ξεπερασμένο πλέον φιλελεύθερο μοντέλο της φτηνής ανάπτυξης, χαμηλό κόστος εργασίας, χαμηλοί φορολογικοί συντελεστές για τις επιχειρήσεις, περιορισμένη προστασία περιβάλλοντος και πολιτιστικής κληρονομιάς.

Στο πλαίσιο του μοντέλου αυτού -του δικού σας μοντέλου- μοχλός ανάπτυξης είναι η αγορά και συγκεκριμένα οι μεγάλες επιχειρήσεις και με αυτή την έννοια οι μικρές επιχειρήσεις αποτελούν κατάλοιπο του παρελθόντος που πρέπει να εξαλειφθεί.

Θα περιμέναμε την πραγματική ενίσχυση των μικρών και μεσαίων επιχειρήσεων ειδικά μετά την πανδημία. Αντίθετα η Κυβέρνηση εντείνει την προσπάθειά της για αναδιάρθρωση στην αγορά, θεσμοθετεί κίνητρα, ώστε να υπάρξει μεγαλύτερη συγκέντρωση της μερίδας της αγοράς σε όλο και λιγότερους με το πρόσχημα της οικονομίας κλίμακας.

Ωστόσο το 2020 στις μικρομεσαίες επιχειρήσεις συγκεντρώθηκε το 83% της συνολικής απασχόλησης της χώρας, ενώ παρήγαγαν το 56,7% της συνολικής προστιθέμενης αξίας. Τα ποσοστά αυτά είναι υψηλότερα από το μέσο όρο της Ευρωπαϊκής Ένωσης, όπου οι αντίστοιχοι δείκτες διαμορφώνονται σε 65,2% και 53% αντίστοιχα.

Το πρόβλημα, λοιπόν, του συγκεκριμένου νομοσχεδίου είναι, ότι δεν συνυπολογίζει πως με αυτά τα ποσοστά εργασίας και παραγωγής η οποιαδήποτε παρέμβαση ή μη παρέμβαση θα έχει πολύ σημαντικές επιπτώσεις στην κοινωνική συνοχή και την οικονομική δημοκρατία. Αυτές οι επιχειρήσεις, λοιπόν, βλέπουν ότι το μέλλον τους είναι η εξαγορά ή η συγχώνευση με μεγαλύτερους ομίλους.

Με το προβλεπόμενο στο νομοσχέδιο όριο, ότι δημιουργούμενη νέα συγχωνευμένη εταιρεία θα πρέπει να υπερβαίνει σε κύκλο εργασιών το 150% τις μεγαλύτερες από τις συγχωνευόμενες, δεν αποφεύγουμε την επικράτηση μιας κυρίαρχης εταιρείας της συγχωνευόμενης καθώς θα παραμείνει κατά πάσα πιθανότητα κυρίαρχη.

Θα μπορούσε να μην συμβεί αυτό το ποσοστό να είναι κάπως μεγαλύτερο, μια πρόταση το 200%, αν πρόκειται απλώς για εξαγορά απορρόφηση με μια κυρίαρχη εταιρεία να αποκτά τον έλεγχο μερικών άλλων, δεν κατανοούμε γιατί αυτή θα πρέπει να ενισχυθεί με χρήματα της ελληνικής κοινωνίας.

Η μικρομεσαία επιχειρηματικότητα αποτελεί ζωτικό τμήμα της ελληνικής οικονομίας, όπως συνεχώς έχουμε επισημάνει απαιτείται ένα ολοκληρωμένο σχέδιο παρεμβάσεων για την ενίσχυση της, αντιλαμβανόμενοι τα ειδικά χαρακτηριστικά της ελληνικής πραγματικότητας. Αν δεν σεβαστούμε αυτά τα χαρακτηριστικά θα βρεθούμε αντιμέτωποι με έκρηξη ανεργίας, μείωση της παραγωγικότητας και αρνητικές επιπτώσεις για την ήδη επιβαρυμένη οικονομία μας.

Χαρακτηριστικό είναι ότι θεσπίζονται φορολογικά κίνητρα, αλλά δεν διασφαλίζεται η αύξηση της απασχόλησης στις νέες εταιρείες που θα προκύψουν πέρα από το μίνιμουμ αριθμό των εργαζομένων 9 στις νέες εταιρείες που αναφέρει το άρθρο 3, δεν απαιτείται οι συνολικές θέσεις εργασίας να υπερβαίνουν τον αριθμό θέσεων εργασίας στις προϋπάρχουσες επιχειρήσεις και πιστεύουμε, ότι αυτό μπορεί να οδηγήσει σε μείωση των συνολικών θέσεων εργασίας μετά τις συγχωνεύσεις. Ούτε τις νέες θέσεις εργασίας δεν διασφαλίζετε, λοιπόν, με το υπάρχον σχέδιο.

Η δυνατότητα ύπαρξης κινήτρων για το μετασχηματισμό εταιρειών εφόσον αυτές το επιθυμούν επί της αρχής δεν είναι αρνητική για μας. Η πρόσβαση σε χρηματοδοτήσεις αποτελεί σήμερα το μεγαλύτερο πρόβλημα για τις μικρομεσαίες επιχειρήσεις προκειμένου, να μπορούν να δανειστούν με τα ιδιαίτερα χαμηλά ευρωπαϊκά επιτόκια γεγονός που θα τους δώσει τη δυνατότητα να σταθούν όρθιες μέσα στο δύσκολο περιβάλλον της οικονομικής κρίσης.

Θα ήθελα να σας ρωτήσω, κύριε Υπουργέ, και θα περιμένω τις απαντήσεις σας, ποιο είναι το ποσοστό εκείνων των μικρομεσαίων επιχειρήσεων που πληρούν τα κριτήρια χρηματοδότησης από τις τράπεζες και τελικά από το Ταμείο Ανάπτυξης.

Επίσης, είναι ποιος αριθμός των επιχειρήσεων που περιμένετε ή το ποσοστό από τις επιχειρήσεις που υπάρχουν που θα ευνοηθούν με τα κίνητρα που δίνετε σήμερα που θα έρθουν και θα κάνουν τις συγχωνεύσεις, παίρνοντας υπόψη όλα αυτά τα κίνητρα;

Τι περιμένετε, δηλαδή από το σημερινό νομοσχέδιο;

Τα φορολογικά κίνητρα φαίνεται να είναι υψηλά, ωστόσο το πρόβλημα δεν βρίσκεται τόσο στις επιχειρήσεις που ενδεχομένως θα μπορούν να μετασχηματιστούν, αλλά σε όλες τις υπόλοιπες που δεν θα μπορούν. Είναι σημαντικό να σημειωθεί ότι η ελληνική επιχειρηματικότητα συντίθεται σε μεγάλο ποσοστό από επιχειρήσεις πολύ μικρές, συνήθως ατομικές, που είτε είναι μη επιλέξιμες βάσει των προϋποθέσεων του νομοσχεδίου ή αδυνατούν να μπουν στη διαδικασία των συγχωνεύσεων. Οι περισσότερες πολύ μικρές επιχειρήσεις, με οικογενειακά χαρακτηριστικά και με συγκεκριμένη επιχειρηματική κουλτούρα, δεν θα μπορέσουν να συμμετέχουν στο πλαίσιο των διατάξεων. Αυτές οι επιχειρήσεις, συχνά ατομικές, δεν θα έχουν κανένα φορολογικό κίνητρο και σε συνδυασμό με τα προβλήματα της ελληνικής οικονομίας και τα ιδιωτικά χρέη –φορολογικά, ασφαλιστικά, χρηματοοικονομικά- οδηγούνται σε κλείσιμο σε αρκετές περιπτώσεις.

Συνεπώς, το συγκεκριμένο νομοσχέδιο οδηγεί σε ένα ξεκαθάρισμα μεταξύ των ελληνικών μικρομεσαίων επιχειρήσεων στη λογική του σχεδίου Πισσαρίδη για ελάττωση του αριθμού ειδικά των πολύ μικρών επιχειρήσεων που κρίνονταν σαν βαρίδια, αντιπαραγωγικές ή μη ανταγωνιστικές για την ελληνική οικονομία. Η δική μας ένσταση έγκειται στο γεγονός της φιλοσοφίας της Κυβέρνησης όχι τόσο στην ύπαρξη επιλογών ως προς τις εξαγορές και συγχωνεύσεις, αν και αυτό θα πρέπει να κριθεί, απαιτείται άμεσα η στήριξη των μικρομεσαίων επιχειρήσεων και πρόσβαση σε επιχορηγήσεις και δανειοδότηση, η ενεργοποίηση της Αναπτυξιακής Τράπεζας γιατί απλά η εξαγορά μικρών επιχειρήσεων από μεγάλους παίκτες θα δημιουργήσει μεγάλο πρόβλημα ακόμη και στον ανταγωνισμό.

Προβλέπεται και κίνητρο για την ένταξη των αγροτών σε συνεργατικά σχήματα. Κατ’ αρχήν το χαιρετίζουμε, είναι προς τη θετική κατεύθυνση, αλλά ουσιαστικά δεν παρέχεται κάποιο ιδιαίτερο κίνητρο. Την ίδια δυνατότητα δίνετε και στις κεφαλαιουχικές εταιρείες μέσω της συμβολαιακής γεωργίας να προσφέρουν στους αγρότες εναλλακτική συνεργασία με το κίνητρο της μειωμένης φορολογίας. Εξισώνετε ουσιαστικά το συνεταιριστικό θεσμό με τις συμβάσεις κεφαλαιουχικών εταιρειών, τη συμβολαιακή γεωργία και στερείται μία μεγάλη δυνατότητα για ενδυνάμωση των συνεταιρισμών στη χώρα μας.

Και εδώ θα ήθελα μια διευκρίνιση κ. Υπουργέ.

Η μείωση της φορολογίας αφορά και τους αγρότες μέλη των ήδη υπαρχόντων συνεταιρισμών;

Να ακουστεί πως θα ήθελα και στην τοποθέτησή σας. Στην περίοδο, λοιπόν, των πολλαπλών χρήσεων η δική μας θέση είναι η υπεράσπιση της εργασίας, της κοινωνίας, της δημοκρατίας και της οικονομικής δημοκρατίας -αν θέλετε- αλλά και η δημιουργία δημόσιων εργαλείων για την εξέλιξή τους από τα πιο μικρά στα πιο μεγάλα ζητήματα. Γιατί, αγαπητοί κ. συνάδελφοι, ο κόσμος έχει ταλαιπωρηθεί πολύ το τελευταίο διάστημα και εσείς οριακά ζείτε αλλού. Θεωρείτε πως επειδή μπορείτε να διαχειρίζεστε την πληροφορία αυτή δεν φτάνει στους πολίτες. Και όμως φτάνει στην τσέπη τους κι αν δεν το καταλάβατε το προηγούμενο σαββατοκύριακο σας έστειλαν μαζικά πίσω το λογαριασμό.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε την κυρία Παπανάτσιου, πριν να δώσω το λόγο στον Ειδικό Αγορητή του Κινήματος Αλλαγής, να σας ενημερώσω ότι θα καλέσουμε αύριο το σύνολο των φορέων που προτείνατε. Θυμίζω ότι το Οικονομικό Επιμελητήριο, ο ΣΕΒ, ο ΣΕΒΕ, το ΕΒΕΑ, ΓΣΕΒΕΕ, ΝΕΑ ΠΑΣΕΓΕΣ και ΕΣΕΕ.

Έχετε το λόγο κ. Σκανδαλίδη.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε. Καταρχήν, το ΠΑΣΟΚ Κίνημα Αλλαγής, είναι υπέρ των κινήτρων για τις συγχωνεύσεις μικρομεσαίων επιχειρήσεων, εφόσον αυτές δεν στρεβλώνουν τον ανταγωνισμό, σε εθνικό επίπεδο, αλλά και σε τοπικό επίπεδο. Τα κίνητρα για συνεργασίες και συνέργειες επιχειρήσεων, είναι δομικά στοιχεία κύριων προγραμματικών κειμένων του ΠΑΣΟΚ.

Το προγραμματικό κείμενο και το συνέδριό μας το ερχόμενο σαββατοκύριακο, που παρουσίασε την προηγούμενη εβδομάδα ο Πρόεδρός μας και το οποίο θέσαμε σε δημόσια διαβούλευση, μιλάμε ρητά για γενναία φορολογικά κίνητρα για τις συγχωνεύσεις μικρών και μεσαίων επιχειρήσεων και τη δημιουργία επιχειρηματικών συστάδων, τα λεγόμενα clusters**,** στο βαθμό που δεν στρεβλώνουν την εγχώρια αγορά. Αλλά αυτό είναι μια πάγια θέση της παράταξής μας, ειδικά τα τελευταία χρόνια.

Η αείμνηστη Φώφη Γεννηματά, στην παρουσίαση του πράσινου κοινωνικού συμβολαίου το Σεπτέμβρη του 2021, είχε θέσει ως αιχμή του προγράμματος το μετασχηματισμό της δικτύωσης και συνεργασία των μικρομεσαίων επιχειρήσεων, για την ενίσχυση της βιομηχανίας, των νέων περιβαλλοντικά φιλικών και συμβατών μορφών τουρισμού και της επένδυσης στη σύγχρονη πρωτογενή παραγωγή. Ανάλογη θέση είχαμε διατυπώσει ήδη από το Φεβρουάριο του 2021 και στο πρόγραμμα Ελλάδας τον Ιούνιο του 2019. Οπότε, για μας, κύριε Υπουργέ, το νομοσχέδιο του Υπουργείου Οικονομικών, ευθυγραμμίζεται με τις απόψεις μας ως προς το στόχο και τη ταχύτητα και τις γενικές του κατευθύνσεις, ως προς την κατεύθυνση, αλλά για κάθε σημείο του ορίζοντα υπάρχουν πολλές διαδρομές. Επιτρέψτε μου, να σας πω, ότι ενώ διαλέξατε τη σωστή κατεύθυνση, φοβάμαι, δεν διαλέγετε το καλύτερο δυνατό δρόμο.

Θα κάνουμε, λοιπόν, ορισμένες παρατηρήσεις ως παράταξη, όχι γιατί θέλουμε απλά να διαφοροποιηθούμε, αλλά γιατί θεωρούμε, ότι ο ρόλος της Αντιπολίτευσης είναι ωφέλιμος όταν καταθέτει συγκεκριμένες προτάσεις μαζί με την κριτική που ασκεί. Οι προτάσεις μας αυτές εδράζονται πάνω στις προγραμματικές επεξεργασίες της παράταξής μας που προανέφερα. Στην ουσία, έχουμε τρεις σημαντικές ενστάσεις. Η πρώτη αφορά την κλαδική διάσταση του νομοσχεδίου, η δεύτερη την περιφερειακή και χωροταξική και η τρίτη την ενίσχυση της απασχόλησης.

Σε ότι αφορά την κλαδική διάρθρωση, εγώ, αναγνωρίζω, ότι είναι μια δύσκολη νομοθετικά διαδικασία, αλλά για εμάς, είναι αναγκαία, γιατί δεν είναι ήδη αναγκαιότητα να απορροφήσει, να κάνουμε συνέχεια οριζόντιες πολιτικές, να απορροφήσει μια αλυσίδα εμπορίας ψιλικών, μικρές ατομικές επιχειρήσεις, με την αναγκαιότητα μια επιχείρηση εμπορίας τροφίμων να συμπράξει με μια άλλη, ή ούτε αυτή με την αναγκαιότητα να συμπράξει ένα ξενοδοχείο, για παράδειγμα, με τα ενοικιαζόμενα δωμάτια, ή ένα άλλο μικρότερο ξενοδοχείο, ούτε αυτή με την αναγκαιότητα να συμπράξουν δύο μεταποιητικές επιχειρήσεις, ούτε αυτοί με την αναγκαιότητα να συνεργαστούν, να συμπράξουν, ομάδες προγραμματιστών ή επιχειρήσεων παραγωγής λογισμικού.

Είναι οφθαλμοφανές, λοιπόν, ότι κάθε διαδικασία έχει διαφορετική δυνητική προστιθέμενη αξία για την οικονομία της χώρας και ως εκ τούτου, πρέπει να έχει εντελώς διαφορετική στάθμιση των παρεχόμενων κινήτρων. Δεν θα μπορούσε, για παράδειγμα, η έκπτωση 30% στο φόρο εισοδήματος και τα αντίστοιχα μέγιστα ύψη εκπτώσεων, να κλιμακώνονται ανάλογα με την προστιθέμενη αξία κάθε κλάδου στην οικονομία ή την εξωστρέφεια κάθε κλάδου; Μας προκαλεί εντύπωση, που δεν επιδιώκεται ούτε μια απόπειρα προς τη κατεύθυνση αυτή. Μάλιστα, θα ήταν αναμενόμενο, κοντά στην εξίσωση στάθμισης των κινήτρων, να συμπεριληφθούν και τα συμπεράσματα της έκθεσης του Ινστιτούτου Μελετών της ΓΣΕΒΕΕ, με θέμα «ο αντίκτυπος της πανδημίας στις μικρές επιχειρήσεις της», όπου φάνηκε, ότι η πανδημία προκάλεσε μια διχοτόμηση, που επήλθε μεταξύ εκείνων των επιχειρήσεων που έκλεισαν με κρατική εντολή, αρχής γενομένης το Μάρτιο του 2020 και όσων δεν έκλεισαν καθόλου, επειδή οι συναλλαγές τους δεν προϋπέθεταν κοινωνική επαφή ή έστω εγγύτητα. Αυτό σε ότι αφορά την κλαδική διάσταση.

Επιπλέον, για μας, είναι και η χωρική διάσταση των συνεργιών και των δικτύων. Είναι κρίσιμο, οι συγχωνεύσεις και οι συνέργειες, να ενθαρρυνθούν να γίνουν σε οργανωμένες βιομηχανικές περιοχές, σε θεματικά βιοτεχνικά πάρκα και σε χώρους συγκέντρωσης και μεταποίησης αγροτικής παραγωγής και εν γένει σε οργανωμένους υποδοχείς επιχειρήσεων, όπως επίσης και να υπάρχει και μια περιφερειακή διάσταση, που έχει σχέση με τη γενικότερη ανάπτυξη των περιφερειών της χώρας. Γιατί αυτό δείχνει διεθνής εμπειρία, αλλά και οικονομική έρευνα, ότι αυτός ο δρόμος έχει πολλαπλάσια οφέλη για την οικονομία σε οικονομίες κλίμακας, σε ανταγωνιστικότητα και σε προστιθέμενη αξία για την οικονομία. Πάλι μας προκαλεί εντύπωση, ότι δεν υπάρχει κλιμάκωση φορολογικών και άλλων κινήτρων με βάση αυτά τα κριτήρια και με παράλληλο στόχο τη μετατροπή των περίπου 70 άτυπων βιομηχανικών συγκεντρώσεων σε δομές οργανωμένων υποδοχέων, όπου τουλάχιστον αυτό είναι εφικτό.

Υπάρχει το τρίτο ζήτημα που για εμάς προκύπτει, ότι τα φορολογικά κίνητρα θα έπρεπε να συμβαδίζουν με την αύξηση των θέσεων εργασίας. Για το ΠΑΣΟΚ, η ρήτρα απασχόλησης είναι μια βασική προϋπόθεση για κάθε αναπτυξιακή πολιτική. Ειδικά στο πεδίο της συγχώνευσης και απορρόφησης επιχειρήσεων, πρέπει οι πρωτοβουλίες που αυξάνουν την απασχόληση να τυγχάνουν της ανάλογης στήριξης. Τέλος, θεωρούμε, ότι κακώς η νομοθετική πρωτοβουλία περιορίζεται σε κίνητρα φορολογικού χαρακτήρα. Θεωρούμε, ότι πέρα από τα φορολογικά κίνητρα, οι συνέργειες των μικρομεσαίων επιχειρήσεων θα έπρεπε να επιδιώκονται και με άλλα χρηματοοικονομικά εργαλεία, μέσα από την αξιοποίηση ευρωπαϊκών πόρων τόσο του ΕΣΠΑ όσο και του Ταμείου Ανάκαμψης και Ανθεκτικότητας, γιατί αυτός ίσως είναι ο πιο δόκιμος τρόπος να προωθηθούν και οι επιχειρηματικές συστάδες με κίνητρα πέρα από τις συνεργασίες και εταιρικούς μετασχηματισμούς ανάπτυξης επιχειρήσεων.

Υπάρχουν δύο βασικοί λόγοι στους οποίους αποδίδω την αδυναμία σας να προσεγγίσετε τα ζητήματα των συμπράξεων και των συνεργασιών μέσα από τη δική μας οπτική. Ο πρώτος λόγος, είναι η συντηρητική εμμονή σας στα φορολογικά κίνητρα της επιχειρηματικότητας. Είναι μια εμμονή που είναι αδικαιολόγητη, καθώς, πλέον οργανισμοί όπως το παγκόσμιο οικονομικό φόρουμ ΟΟΣΑ, αλλά ακόμα και το Διεθνές Νομισματικό Ταμείο, παραδέχονται ότι η μείωση της φορολογίας είναι μια μόνο μεταβλητή της ενίσχυσης της ανταγωνιστικότητας μιας οικονομίας και των επιχειρήσεων αυτών, μιας σειράς από πολλές άλλες κρίσιμες μεταβλητές και μάλιστα είναι δευτερεύουσα μεταβλητή, δεδομένου ότι οι πιο ανταγωνιστικές χώρες του πλανήτη, έχουν σχετικά υψηλές φορολογίες των επιχειρήσεών τους.

Ο δεύτερος λόγος, είναι κάτι που σας είπαμε και στο πλαίσιο της κριτικής μας για το κατ’ ευφημισμό εθνικό σχέδιο ανάκαμψης και ανθεκτικότητας, ότι δεν έχετε πραγματικό σχέδιο. Οι λίστες έργων που διαμορφώνονται σε επιτελικά γραφεία, δεν είναι εθνικά σχέδια ευρείας δημοκρατικής νομιμοποίησης και μεγάλης αποτελεσματικότητας και αυτό ήδη αποτυπώνεται στην πραγματικότητα. Αυτό μάλιστα δεν το λέμε εμείς, σας το είπε με πολύ κομψό τρόπο και ο ΣΕΒ μέσα από την έκθεση του, με προτάσεις για την ταχύτερη προσαρμογή της Ελλάδας στη βιομηχανία 4, 0, που δημοσίευσε πριν από λίγες ημέρες.

Όπως είπα και στην εισαγωγή μου, ο στόχος μας δεν είναι να κάνουμε μόνο κριτική επειδή συμφωνούμε με το γενικό στόχο του νομοσχεδίου. Θέλουμε να προτείνουμε το εξής. Ζητάμε από τον Υπουργό να δεσμευτεί, ότι θα υπάρξει ειδική μέριμνα για την καταγραφή των επιχειρήσεων, που θα αξιοποιήσουν τις εν λόγω διατάξεις και να υπάρξουν σχετικοί ποσοτικοί και ποιοτικοί δείκτες για την κλαδική και χωρική κατανομή των συνεργασιών και των μετασχηματισμών. Με αυτό τον τρόπο η πολιτεία, θα έχει μια δυνατότητα να παρακολουθεί την αποτελεσματικότητα του μέτρου και να επέμβει αν βρει στρεβλώσεις μετά την αρχική εφαρμογή του.

Θέλω να κλείσω, κ. Υπουργοί, με τρεις επιμέρους παρατηρήσεις που τις θεωρούμε σημαντικές. Πρώτον, σε ότι αφορά τα κίνητρα στους αγρότες που παραδίδουν σε συνεταιρισμούς και ομάδες παραγωγών προϊόντα του άρθρου 15. Από το Νοέμβριο του 2018, είχαμε παρουσιάσει μια πρόταση νόμου με βάση αυτό το αντικείμενο. Η ρύθμιση σας είναι προβληματική στο εξής. Αναφέρεται μόνο στα φυσικά πρόσωπα που παραδίδουν προϊόντα. Υπάρχουν οι συνεταιρισμοί και ομάδες παραγωγών που εκτός από φυσικά πρόσωπα πια, συμμετέχουν και νομικά πρόσωπα μέσα στο συνεταιρισμό ή στις ομάδες παραγωγών. Το θέμα είναι αν αυτά τα νομικά πρόσωπα θα πρέπει να έχουν τις ανάλογες καλλιέργειες. Είναι ένα θέμα πάντως, κύριε Υπουργέ, σημαντικό και δεν μπορείτε να το αγνοήσετε. Βρείτε άλλους τρόπους. Δεν μπορείτε να το αγνοήσετε, γιατί υπάρχει άνισος ανταγωνισμός. Από τη μια, τους λέμε εμείς, κάντε νομικά πρόσωπα για να υπάρχουν συγχωνεύσεις και διαδικασίες μέσα στην ομάδα συνεταιρισμών και από την άλλη, τους βάζουμε σε δεύτερη μοίρα σε ό τι αφορά τις διαδικασίες.

Η δεύτερη παρατήρηση, είναι, ότι ο τρόπος που νομοθετείτε, δεν έχει σταθερή αναφορά όπως γίνεται μέχρι τώρα στους φορολογικούς νόμους, με το νόμο 41/72/13. Από αυτόν τον βασικό νόμο της φορολογίας με βάση τον οποίο αναφερόμαστε σε όλες τις περιπτώσεις. Δηλαδή, πιστεύω ότι δεν εντάσσονται σε αυτό. Προσθέτετε επιπρόσθετη φορολογική γραφειοκρατία και βάζετε διάσπαρτες διατάξεις ατάκτως συνημμένες μέσα στους νόμους.

Αυτό δεν ευνοεί την καλή νομοθέτηση. Θα έπρεπε να υπάρχει μια σημαντική αν θέλετε αναφορά. Πάντα, έτσι συνηθίσαμε μέχρι πριν από λίγο καιρό, σε κάθε φορολογικό μέτρο να συνδέεται με τον βασικό νόμο της ορολογίας. Δεν ξέρω αν είναι λάθος κύριε Υπουργέ, θα μου το πείτε μετά.

Και το τρίτο και το κυριότερο. Αναφέρομαι στο άρθρο 18, που αφορά τις μεταβατικές διατάξεις, τις οποίες δεν καταλαβαίνω. Πρέπει να μας το εξηγήσετε με το γράμμα του νόμου, γιατί δεν το καταλαβαίνω. Εφαρμόζονται λέει, σε περιπτώσεις συγχωνεύσεων που έχουν ήδη ολοκληρωθεί και μάλιστα σε χρόνο που πάει πέντε χρόνια πίσω. Εδώ, θα μας πείτε, ποιους αφορά αυτό και γιατί μπαίνει σ αυτόν τον νόμο, και μάλιστα σε μεταβατική διάταξη. Θα ενισχύσουμε δηλαδή συγχωνεύσεις που έχουν γίνει πριν από πέντε χρόνια; Ποιοι τις έκαναν; Γιατί δεν έχουν πάρει τα αντίστοιχα κίνητρα και γιατί πρέπει να τα πάρουν τώρα; Είναι ένα ερώτημα το οποίο είναι καθαρά πολιτικό και έχει σχέση με τα συμφέροντα που εξυπηρετούνται μέσα από αυτή τη διαδικασία. Θέλω, λοιπόν, να μας εξηγήσετε πολύ καθαρά ποιους αφορά αυτή η συγκεκριμένη μεταβατική διάταξη. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ. Σκανδαλίδη. Περνάμε στον Ειδικό Αγορητή του Κ.Κ.Ε., τον κ. Δελή.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Δελής Ιωάννης, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ πολύ κύριε Πρόεδρε. Εύλογο το ερώτημα του κ. Σκανδαλίδη.

Ξεκινώντας εγώ να πω για το σημερινό νομοσχέδιο του οποίου η εξαγγελία έγινε από την τελευταία ΔΕΘ το 2021 και τέθηκε σε δημόσια διαβούλευση τον περασμένο Οκτώβρη και για την κατάρτιση του οποίου νομοσχεδίου σημερινού, το αρμόδιο υπουργείο, διαβάζω επί λέξει από την εισηγητική έκθεση, επικοινώνησε λέει και έλαβε υπόψη του τις παρατηρήσεις που υπέβαλαν οι ακόλουθοι φορείς. Ακούστε ποιοι είναι αυτοί οι φορείς. Σύνδεσμος Βιομηχανιών Ελλάδος, Σύνδεσμος Εξαγωγέων, Σύνδεσμος Επιχειρήσεων και Βιομηχανιών, Γενική Συνομοσπονδία Επαγγελματιών Βιοτεχνών Εμπόρων Ελλάδας, αλλά και ξανά Σύνδεσμος Βιομηχανιών Θεσσαλίας και Στερεάς Ελλάδας, σταματώ εδώ.

Αυτό το νομοσχέδιο λοιπόν, ανήκει σε εκείνη την κατηγορία των νομοθετημάτων, τα οποία φωτογραφίζουν κυριολεκτικά τη στρατηγική σύγκλιση και της Νέας Δημοκρατίας με τον Σύριζα, όπως και όλων των αστικών κομμάτων εν γένει, καθώς συνδέεται και αυτό άμεσα με την επιδίωξη της καπιταλιστικής ανάπτυξης στη χώρα μας. Και αυτή η καπιταλιστική ανάπτυξη, ξέρετε, είναι που ενώνει τελικά όλα τα αστικά κόμματα. Η οποία σύμφωνα και με το σχέδιο νόμου περνά μέσα από τη συγκέντρωση και τη συγκεντροποίηση του κεφαλαίου. Του κεφαλαίου οποιουδήποτε μεγέθους, το οποίο κυκλοφορεί σήμερα στην Ελληνική οικονομία.

Είναι χαρακτηριστικό, ότι από τις πρώτες πρώτες κιόλας γραμμές της αιτιολογικής έκθεσης του νομοσχεδίου, γίνεται επίκληση μιας σειράς επίσημων μελετών με πιο πρόσφατες αυτής της Εθνικής Τράπεζας, αλλά και την έκθεση Πισσαρίδη, οι οποίες αναφέρουν, ότι το μέσο μέγεθος της Ελληνικής μικρής και μεσαίας επιχείρησης είναι μικρότερο από το μέσο μέγεθος της αντίστοιχης μικρής και μεσαίας επιχείρησης των κρατών μελών της Ευρωπαϊκής Ένωσης. Ως σκοπός δε του νομοσχεδίου, αναφέρεται η βελτίωση της παραγωγικότητας όλων των επιχειρήσεων, - επαναλαμβάνω, όλων των επιχειρήσεων - η αύξηση του μεγέθους των μικρών και μεσαίων επιχειρήσεων, η επιδίωξη οικονομιών κλίμακας και η διατηρήσιμη ανάπτυξη της Ελληνικής οικονομίας.

Όπως αναφέρει και πάλι η αιτιολογική έκθεση η οποία είναι εύγλωττη, παρατηρείται ότι έλλειψη κινήτρων οι μικρές και μεσαίες επιχειρήσεις παύουν τη δραστηριότητά τους σε σύντομο χρονικό διάστημα από την ίδρυσή τους. Πρόκειται φυσικά για εκείνο το φαινόμενο της λεγόμενης «Νηπιακής θνησιμότητας» όπως αποκαλείται, των πολύ μικρών, μικρών και μεσαίων επιχειρήσεων.

Αποτελεί συνεπώς το νομοσχέδιο μια παρέμβαση για να αντιμετωπιστεί ένα μόνιμο διαρθρωτικό πρόβλημα της Ελληνικής οικονομίας, όπως χαρακτηριστικά αναφέρεται, αυτό του πολύ μεγάλου αριθμού, των πολύ μικρών επιχειρήσεων, κυρίως αυτοαπασχολούμενων, χωρίς προσωπικό. Πρόβλημα που βεβαίως σχετίζεται άμεσα με την χαμηλή παραγωγικότητα της εργασίας.

Πρόκειται για ένα πρόβλημα το οποίο χαρακτηρίζει την ελληνική καπιταλιστική οικονομία και απασχολεί, φυσικά, εδώ και χρόνια αντικειμενικά τα αστικά επιτελεία. Η αντιμετώπιση που προτείνεται εδώ με το νομοσχέδιο είναι μια ποικιλία εταιρικών μετασχηματισμών μέσω συνεργασιών, συγχωνεύσεων, εξαγορών, με στόχο την αύξηση του μεγέθους των επιχειρήσεων, με κίνητρο τις φοροαπαλλαγές τους.

Είναι η πρώτη φορά που επιδιώκεται κάτι τέτοιο; Όχι, φυσικά. Έχουν προηγηθεί και άλλοι ανάλογοι νόμοι όπως από το μακρινό 1972, με το νομοθετικό διάταγμα της Χούντας περί παροχής φορολογικών κινήτρων, ο ν.2166/1993 περί κινήτρων ανάπτυξης επιχειρήσεων, ο ν.4172/2013, οι ν.4438/2016 και ν.4601/2019 της Κυβέρνησης του ΣΥΡΙΖΑ περί εταιρικών μετασχηματισμών, ο τίτλος τους, αλλά και πλήθος ανάλογων διατάξεων διάσπαρτων σε διάφορους νόμους. Φαίνεται, όμως, τελικά ότι όλοι αυτοί οι νόμοι και κυρίως οι πιο πρόσφατοι, αυτοί που ψήφισε ο ΣΥΡΙΖΑ, δεν οδήγησαν σε ικανοποιητικά αποτελέσματα όσον αφορά τις πολύ μικρές επιχειρήσεις, με βάση τους στόχους που έθεταν τότε, και έτσι μπορεί να ερμηνευτεί η σημερινή νέα νομοθετική παρέμβαση από την Κυβέρνηση της Νέας Δημοκρατίας.

Σύμφωνα με την εισηγητική έκθεση του νομοσχεδίου, οι ρυθμίσεις του αφορούν όλες, μα όλες τις επιχειρήσεις. Όλες, όμως, οι επιχειρήσεις δεν είναι ίδιες και δεν έχουν τα ίδια προβλήματα. Πώς μπορεί, λέμε εμείς, να τσουβαλιάζονται μεγάλοι επιχειρηματικοί όμιλοι με μικρές επιχειρήσεις αυτοαπασχολουμένων; Οι πρώτοι, οι όμιλοι, έχουν την αμέριστη βοήθεια του αστικού κράτους σε κάθε τους βήμα, ενώ οι μικροί συνθλίβονται από τον αδυσώπητο καπιταλιστικό ανταγωνισμό με τους μεγάλους και έχουν και από πάνω και την εχθρική φορομπηχτική αντιμετώπιση από αυτό το ίδιο το αστικό κράτος.

Όχι άλλες αυταπάτες, λοιπόν, στους αυτοαπασχολούμενους για το μονόδρομο, δήθεν, της πολιτικής της Ευρωπαϊκής Ένωσης, για την ανταγωνιστικότητα και την υγιή εκείνη επιχειρηματικότητα, η οποία μπορεί, δήθεν, να ευνοεί και τις μικρές επιχειρήσεις, παράλληλα με τις μεγάλες. Όχι άλλες αυταπάτες. Κατέρρευσε την τελευταία δεκαετία με πάταγο μέσα στην κρίση και εξακολουθεί να καταρρέει κάθε μέρα εκείνος ο μύθος περί ενιαίου, δήθεν, επιχειρηματικού κόσμου ή περί οικονομικής δημοκρατίας, που ακούμε το ΣΥΡΙΖΑ να λέει, και αποκαλύπτεται κάθε μέρα ότι καμία αστική κυβέρνηση, κανένα μείγμα, οποιοδήποτε μείγμα αστικής διαχείρισης, δεν πρόκειται να διαφοροποιήσει, επί το θετικότερο εννοείται, τη γενική κατάσταση της πλειοψηφίας των αυτοαπασχολούμενων.

Με βάση, λοιπόν, το σημερινό κυβερνητικό αφήγημα, η ενίσχυση της ανταγωνιστικότητας των μικρών και μεσαίων επιχειρήσεων αποτελεί προτεραιότητα και μεγάλη ανάγκη, και με βάση αυτό προβάλλονται ως σημαντική παρέμβαση – μας το είπε και η Εισηγήτρια της Νέας Δημοκρατίας – τα νέα κίνητρα, προκειμένου να ενθαρρυνθούν οι συγχωνεύσεις επιχειρήσεων. Διαρρέεται, μάλιστα, ότι, εκτός από τα φορολογικά κίνητρα, οι επιχειρήσεις που θα προχωρήσουν σε συνεργασίες και συνενώσεις θα έχουν πρόσβαση και στα χαμηλότοκα δάνεια του Ταμείου Ανάκαμψης, καθώς η ανάπτυξη οικονομιών κλίμακας είναι ένα από τα κριτήρια επιλεξιμότητας αυτού του Ταμείου.

Ο ΣΥΡΙΖΑ, επί της ουσίας τώρα, με όλα αυτά συμφωνεί, σύμφωνα και με παλιότερες επίσημες δηλώσεις της ηγεσίας του. Όλα τα αστικά επιτελεία, συνεπώς, αναγνωρίζουν ότι η επιτάχυνση της συγκέντρωσης και της συγκεντροποίησης του κεφαλαίου στη χώρα μας είναι ζήτημα ζωτικής σημασίας για την καπιταλιστική ανάπτυξη της χώρας, ειδικά σε συνθήκες οξυμένου διεθνούς ανταγωνισμού, όπως τώρα. Το παραπάνω αφορά ειδικά την επιτάχυνση σε πολύ συγκεκριμένους κλάδους, όπως κυρίως στους παραγωγικούς κλάδους, τις κατασκευές, τις μεταφορές, τη μεταποίηση, αλλά ακόμα και το ίδιο το λιανικό εμπόριο, όπου εξακολουθεί να υπάρχει στη χώρα μας πληθώρα αυτοαπασχολουμένων χωρίς ή με ελάχιστο προσωπικό. Για αυτό το λόγο και όλα τα αστικά κόμματα ταυτίζονται και από εκεί προκύπτουν και οι μεγάλες ομοιότητες, τελικά, των σχεδίων Πισσαρίδη, «Ελλάδα 2.0» της Νέας Δημοκρατίας ή το σχέδιο «Ελλάδα plus» του ΣΥΡΙΖΑ.

Αυτό που λέμε εμείς ως Κ.Κ.Ε είναι ότι, τα μέτρα τα οποία περιλαμβάνονται στο σημερινό νομοσχέδιο, αποτελούν βασικές βασικότατες προτεραιότητες όχι μόνο της κυβέρνησης αλλά και της ίδιας της Ευρωπαϊκής Ένωσης, γιατί σχετίζονται με τον στρατηγικό στόχο της επιστροφής σε υψηλούς ρυθμούς ανάπτυξης της ελληνικής καπιταλιστικής οικονομίας, αλλά σχετίζονται και με την πάγια στόχευση για την μακροπρόθεσμη βελτίωση της ανταγωνιστικότητάς της, που περνάει βεβαίως μέσα από το τσάκισμα των δικαιωμάτων των εργαζομένων όπως έχει αποδειχθεί. Η συντριπτική όμως πλειοψηφία των αυτοαπασχολούμενων, δεν πρόκειται να ευνοηθεί από τις προωθούμενες αλλαγές.

Καταρχήν, η διαδικασία των μετασχηματισμών, συγχωνεύσεων, κλπ, θα αφορούν ελάχιστους από αυτούς, αφού απευθύνεται σε μεγαλύτερες επιχειρήσεις. Οι έννοιες μικρή και μεσαία επιχείρηση δεν είναι οι ίδιες στην Ευρωπαϊκή Ένωση και στη χώρα μας, για τις μορφές της συνεργασίας η προοπτική του πιθανότατα θα είναι είτε να συμμετέχει σε ένα εταιρικό σχήμα-για έναν αυτοαπασχολούμενο λέω-με δυσμενέστερους όρους, είτε να μεγαλώσει η οικονομική του εξάρτηση από μεγάλες μονοπωλιακές επιχειρήσεις, μέσω παραδείγματος χάριν του franchising ή με έμμεση εξάρτηση, είτε ακόμα και να οδηγηθεί στη μετατροπή του σε έναν μισθωτό.

Σε κάθε περίπτωση, η λύση αυτή που προτείνεται και από το νομοσχέδιο, δεν εξασφαλίζει ούτε βελτιώσεις στις συνθήκες εργασίας ούτε στο εισόδημα, άλλωστε, υπάρχει πλέον και πείρα από διάφορες μορφές συνεργασίας οι οποίες εφαρμόζονται τα τελευταία χρόνια. Ας τη δούμε για λίγο, το παράδειγμα του franchising που έχει ήδη επεκταθεί ιδιαίτερα στον κλάδο της εστίασης, συχνά έχει τόσο αυστηρές προδιαγραφές για τον μικρό επαγγελματία, οι οποίες περιορίζουν το εισόδημά του ενώ πολλές φορές επιβάλλουν στον δικαιοδόχο, πρόσθετες δαπάνες για ανακαινίσεις παραδείγματος χάρη. Οι πλατφόρμες υπηρεσιών-μιλάω για την e-food, την volt-που επεκτείνονται εκτός από την εστίαση και σε κομμάτια πια του μικρού λιανικού όπως λέγεται εμπορίου, ζητάνε προμήθεια 25%.

Στον κλάδο των μεταφορών στα ταξί η BEAT για παράδειγμα, ενώ όταν πρωτοξεκίνησε έπαιρνε προμήθεια έξι με οκτώ τοις εκατό από τους ιδιοκτήτες ταξί, έχοντας πλέον καταλάβει πολύ μεγαλύτερο μερίδιο στην αγορά, τώρα ζητάει 12% προμήθεια. Ενώ όσοι αυτοαπασχολούμενοι αρνηθούν γιατί θεωρούν ότι δεν τους συμφέρει ή και όσοι δεν διαθέτουν τις υποδομές για να αξιοποιήσουν τα κίνητρα που προσφέρει τούτο εδώ το νομοσχέδιο, θα έχουν να αντιμετωπίσουν έναν ακόμα οξύτερο ανταγωνισμό από τις μεγαλύτερες επιχειρήσεις.

Συνεπώς, το συμπέρασμα που προκύπτει αβίαστα είναι ότι στα πλαίσια αυτού του συστήματος, στα πλαίσια των πολιτικών που ακολουθούν όλα τα αστικά κόμματα, που έχει κεντρικό άξονα τη στρατηγική της καπιταλιστικής ανάπτυξης, δεν γίνεται, δεν μπορεί, είναι αδύνατο να ικανοποιούνται οι σύγχρονες ανάγκες των αυτοαπασχολούμενων, ανεξαρτήτως αν υπάρχουν κάποιες πρόσκαιρες μικρές μεταβολές στο εισόδημα. Γιατί εκτός από αυτό, υπάρχουν και τα ζητήματα της παιδείας, της υγείας, των υποδομών, τα οποία παραμένουν βεβαίως αναπάντητα.

Αντικειμενικά στους αυτοαπασχολούμενους, ανοίγονται μπροστά τους δύο δρόμοι, ο ένας είναι του καπιταλιστικού τρόπου της παραγωγής, είναι ο δρόμος αυτό που ζούνε τώρα, ο δρόμος του αυξημένου ανταγωνισμού, ο δρόμος της συγκεντροποίησης, της εξάρτησής τους από τους μεγάλους επιχειρηματικούς ομίλους με τον αφανισμό να καιροφυλακτεί σε κάθε τους βήμα, και από την άλλη, ο δρόμος της κοινωνικοποιημένης ιδιοκτησίας στον οποίο και οι ίδιοι οι αυτοαπασχολούμενοι μπορούν συνειδητά να ενταχθούν ως εργαζόμενοι με πολύ βεβαίως πιο αναβαθμισμένες συνθήκες δουλειάς, εισοδήματος και δικαιωμάτων.

Γι’ αυτό και λέμε εμείς ότι αυτοί οι μικροί επιχειρηματίες οι αυτοαπασχολούμενοι, θα πρέπει να κοιτάξουν λίγο πιο προσεκτικά το ζήτημα της δικής τους συμμαχίας με την εργατική τάξη και εκείνη τη μικρομεσαία αγροτιά, γιατί έχουν τελικά όλοι αυτοί έναν κοινό αντίπαλο, τα μονοπώλια τους μεγάλους επιχειρηματικούς ομίλους. Ευχαριστώ. Καταψηφίζουμε φυσικά μετά απ’ όλα αυτά το νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Κύριε Υπουργέ, σε γενικές γραμμές το σημερινό σχέδιο νόμου παρέχει κάποια φορολογικά κίνητρα για εξαγορές και συγχωνεύσεις εταιρειών και φυσικών προσώπων, όπως επίσης για τον αγροτικό τομέα. Εντούτοις δεν φαίνεται να υπαγορεύεται από την ανάγκη βιώσιμης ανάπτυξης της οικονομίας μας που έχει τελματώσει, αλλά από τη συνήθη κομματική παροχολογία ειδικά για τις πολύ μεγάλες εταιρείες, όπως θα αναλύσουμε στη συνέχεια.

Δυστυχώς η κυβέρνηση διακρίνεται σταθερά από μία προκατάληψη εναντίον των μικρομεσαίων επιχειρήσεων με κριτήριο τις συνεχείς αναφορές της στο ότι ή θα κλείσουν ή θα συγχωνευθούν, όπως το παράδειγμα των δηλώσεων του Υπουργού Ανάπτυξης. Σε μια τέτοια εξέλιξη συνέβαλαν, βέβαια, τα αχρείαστα lockdown που κόστισαν στη χώρα μας 43 δισεκατομμύρια δανεικά, ενώ οφείλουμε να τονίσουμε, επειδή συνεχώς επικαλείται η κυβέρνηση τους δήθεν κοινωνικούς στόχους της, ότι κοινωνική πολιτική με δανεικά δεν γίνεται. Αυτό που έχει καταφέρει η κυβέρνηση είναι η εκτόξευση των δίδυμων ελλειμμάτων και δίδυμων χρεών σε πρωτοφανή επίπεδα, ενώ τα δανεικά δεν είναι τίποτα άλλο από μελλοντικοί φόροι και δυσανάλογα ανταλλάγματα στους ξένους. Παρεμπιπτόντως, η κυβέρνηση οφείλει να πει στους Έλληνες πως ο πληθωρισμός είναι συνώνυμος με νέους φόρους, όπως τεκμηριώνεται από την Ιταλία όπου τα φορολογικά της έσοδα αυξήθηκαν κατά 15% το πρώτο τρίμηνο, σε σχέση με το 2019. Γιατί αυξήθηκαν; Επειδή οι φόροι, όπως ο ΦΠΑ, είναι υψηλότεροι σε απόλυτο μέγεθος όταν οι τιμές αυξάνονται, ενώ το δημόσιο στην προκειμένη περίπτωση αισχροκερδεί, αφού δεν μειώνει το ΦΠΑ αναλογικά στις ανοδικές τιμές, χωρίς δημοσιονομικό κόστος σε σχέση με το προσυπολογιζόμενο.

Συνεχίζοντας, σε έρευνα του ΣΕΒ, όσον αφορά το επιχειρηματικό κλίμα από το Δεκέμβριο του 2021, το μεγαλύτερο αίτημα ήταν η διασφάλιση της βιωσιμότητας των μικρομεσαίων επιχειρήσεων, ενώ το μεγαλύτερο πρόβλημα η εξασφάλιση χρηματοδότησης. Επιλύει κάποια από τα παραπάνω το σημερινό νομοσχέδιο; Δυστυχώς κανένα από τα δύο. Σημειώνεται, δε, στην ίδια έρευνα ότι καταγράφονταν ήδη πληθωριστικές πιέσεις πριν από τον πόλεμο, ενώ οι προβλέψεις του προϋπολογισμού ήταν μόλις 0,8% για το 2022. Αν είναι δυνατόν.

Από την άλλη πλευρά, μόνο για τις μεγάλες επιχειρήσεις του ενεργειακού καρτέλ έχει ευαισθησία η κυβέρνηση και δεν μείωσε ακόμη τη ρήτρα αναπροσαρμογής για να μην χρεοκοπήσουν, όπως είπε Υπουργός Ανάπτυξης; Γιατί δεν έχει την ίδια ευαισθησία για τις ΔΕΚΟ που ξεπουλιούνται με τη μέθοδο Χατζηδάκη; Με τον τεμαχισμό τους, δηλαδή, σε μικρότερες, όπως της ΔΕΗ σε ΔΕΔΔΗΕ και ΑΔΜΗΕ, της ΔΕΠΑ σε ΔΕΠΑ Εμπορίας και ΔΕΠΑ Υποδομών ή του ΟΣΕ σε ΤΡΑΙΝΟΣΕ, στη ΓΑΙΑΟΣΕ κλπ.; Γιατί σε αυτές τις επιχειρήσεις επιλέγεται ο τεμαχισμός της δημόσιας επιχείρησης, ενώ το σχέδιο νόμου θέλει να στηρίξει τη συγκέντρωση; Δεν αποδυναμώνονται έτσι;

Η κυβέρνηση είναι επίσης υπέρ της συγκέντρωσης και στον αγροτικό τομέα, μέσω της μείωσης του φορολογικού συντελεστή στο 10% για αγροτικούς συνεταιρισμούς με το νόμο 4346/2019 και με το άρθρο 22, όπως αναφερόταν στο πρόγραμμα της ΝΔ. Επίσης με την προώθηση της δημιουργίας συνεταιρισμών με το νόμο 4673/2020. Ποια ήταν, αλήθεια, τα αποτελέσματα της εφαρμογής αυτών των νόμων; Μηδαμινά, από όσο γνωρίζουμε, ενώ ο πρωτογενής μας τομέας αντιμετωπίζει τεράστια προβλήματα κόστους, όπως στα λιπάσματα, στους σπόρους, στις ζωοτροφές, στα καύσιμα ή στο ρεύμα. Επίσης αντιμετωπίζει μεγάλα προβλήματα χρηματοδότησης, έχοντας εγκλωβιστεί σε ένα περιβάλλον επιδοτούμενων αντιπαραγωγικών καλλιεργειών και αθρόων εισαγωγών συν ελληνοποιήσεων. Τα κίνητρα, τώρα, για εξαγορές και συγχωνεύσεις συμπεριλαμβάνονταν στα προαπαιτούμενα των μνημονίων, όπως το 2018 με το νόμο 4548 σύμφωνα με τη «Διανόησης», όπου θα καταθέσουμε την πρώτη σελίδα στα πρακτικά, όπως για όλα όσα λέμε. Τι προσέφερε, αλήθεια, ο συγκεκριμένος νόμος στην οικονομία μας; Απολύτως τίποτα θετικό.

Σε κάθε περίπτωση δεν είδαμε να αναφέρεται κάτι σχετικό με το σημερινό νομοσχέδιο στη 13η αξιολόγηση, οπότε μάλλον οι δανειστές εξάντλησαν τις μεταρρυθμίσεις τους στον τομέα, αλλά η κυβέρνηση όχι ακόμη, αφού πρόκειται για μία δική της πρωτοβουλία.

Πάντως, η κυβέρνηση έχει δώσει ήδη κίνητρα για εξαγορές, όπως με τον φορολογικό νόμο 4646/2019 και με το άρθρο 20, εν προκειμένω, με την απαλλαγή υπό όρους των νομικών προσώπων που είναι φορολογικοί κάτοικοι της Ελλάδας από τον φόρο υπεραξίας μεταβίβασης τίτλων συμμετοχής. Εάν το νομικό πρόσωπο του οποίου οι τίτλοι μεταβιβάζονται είναι φορολογικός κάτοικος κράτους μέλους της Ευρωπαϊκής Ένωσης στην οποία υπάρχουν φυσικά πλήθος φορολογικοί παράδεισοι, όπως το Λουξεμβούργο, η Κύπρος, η Ολλανδία, η Ιρλανδία και λοιπά, ενώ έχει επίσης μειωθεί ο φόρος μερισμάτων στο 5%. Τα κίνητρα αυτά ήταν εξοργιστικά με κριτήριο την αποτελεσματικότητά τους, όπως οι μεταβιβάσεις στον Όμιλο «Eldorado Gold» μέσω Ολλανδίας ή του τηλεοπτικού σταθμού ALPHA μέσω εταιρειών, του κ. Κοντομηνά, στην Κύπρο και του Ομίλου Βαρδινογιάννη.

Συνεχίζοντας, η ανάπτυξη οικονομιών κλίμακας μέσω συνεργασιών, εξαγορών και συγχωνεύσεων είναι εντός των προτεραιοτήτων του Ταμείου Ανάκαμψης όπου τα κίνητρα αναφέρονται στη δράση 4.7, αν και με μηδενικό κόστος. Η συμβολαιακή γεωργία δε περιλαμβάνεται στη δράση 4.6, για τον εκσυγχρονισμό του αγροτικού τομέα για τον οποίο δίνονται συνολικά 520 εκατομμύρια ευρώ. Καταθέτω και τα δύο στα πρακτικά για να μην καταναλώνουμε άδικα το χρόνο. Εκτός αυτού, η μεγέθυνση μέσω συνεργασιών, εξαγορών και συγχωνεύσεων θα αποτελεί επίσης κριτήριο για τα δάνεια που θα δοθούν στα πλαίσια του Ταμείου Ανακούφισης, κάτι που θα είναι δώρο στις μεγάλες εταιρείες για να προβούν σε εξαγορές.

Το μικρό μέγεθος, τώρα, των ελληνικών εταιρειών σημειώνεται και στη μελέτη Πισσαρίδη όπου αναφέρονται τα εξής, στη σελίδα 22. «Το μικρό μέγεθος των ελληνικών επιχειρήσεων είναι συνέπεια αγκυλώσεων στην οικονομία που δημιουργούν κίνητρα στις επιχειρήσεις να παραμένουν μικρές και δυσκολεύουν την ανάπτυξή τους». Εντούτοις, η μελέτη προτείνει και άλλα μέτρα για τις μικρομεσαίες επιχειρήσεις, όπως θα καταθέσουμε στα πρακτικά, με μερικά από τα οποία συμφωνούμε, είναι πολύ σωστά. Για παράδειγμα, με τις κοινές δράσεις για την προώθηση των εξαγωγών μικρών μεταποιητικών εταιρειών και τη χρηματοδότησή τους, όπως έγινε στο παρελθόν με την ΕΤΒΑ, με τον Οργανισμό Βιομηχανικής Ανάπτυξης, με τον Οργανισμό Χρηματοδότησης Οικονομικής Ανάπτυξης, με τον Οργανισμό Τουριστικής Πίστης και με τον ΟΠΕ ο οποίος πρέπει, σήμερα, να επαναδραστηριοποιηθεί και να προωθήσει αυτού του είδους τις δράσεις. Εν προκειμένω, θα ήταν πολύ πιο ωφέλιμο όλα αυτά, από το να πειστούν οι μικροεπιχειρηματίες να συγχωνευτούν.

Συνεχίζοντας, στην Ελλάδα, το 97,4% των επιχειρήσεων είναι πράγματι μικρές, έως εννέα εργαζομένους δηλαδή, απασχολούν το 50% και παράγουν το 17,6% της προστιθέμενης αξίας, όταν στην Ευρωπαϊκή Ένωση το 93%, δεν υπάρχει μεγάλη διαφορά, απασχολούν το 29,7% των εργαζομένων και παράγουν το 20.8%. Η βασική διαφορά, λοιπόν, της Ελλάδας με την Ευρωπαϊκή Ένωση είναι το ότι λείπουν οι μεγάλες επιχειρήσεις ικανές να απασχολήσουν σημαντικό μέρος των εργαζομένων, αφού οι μεγάλες επιχειρήσεις στην Ελλάδα απασχολούν το 12% των εργαζομένων, όταν στην Ευρωπαϊκή Ένωση απασχολούν το 33%. Εκτός αυτού, λείπει η μεταποίηση που στην Ευρώπη προσφέρει άνω του 20%της προστιθέμενης αξίας, ενώ στην Ελλάδα μόλις το 10%. Στη μεταποίηση άλλωστε οφείλεται το υψηλότερο ΑΕΠ στην Ευρώπη, όπως επίσης οι καλύτεροι μισθοί.

Σε κάθε περίπτωση το παρόν νομοσχέδιο δεν πρόκειται να βοηθήσει στη δημιουργία μεγάλων επιχειρήσεων, αφού δεν υπάρχουν πολλές βιομηχανίες, ενώ έχει κυριολεκτικά διαλυθεί ο παραγωγικός ιστός της χώρας με ευθύνη των κυβερνήσεων της Μεταπολίτευσης και ειδικά των μνημονίων. Αυτό που θα βοηθούσε θα ήταν η ύπαρξη οράματος και σχεδίου με κέντρο βάρους τις επιχειρήσεις υψηλής προστιθέμενης αξίας, ενώ δεν υπάρχουν κίνητρα συνένωσης των μικρών επιχειρηματιών και δεν «ντύνονται» ούτε με το σημερινό νομοσχέδιο.

Από την άλλη πλευρά, οι εξαγορές και οι συγχωνεύσεις των μεγάλων επιχειρήσεων στην Ελλάδα είναι ήδη σε υψηλά επίπεδα, σύμφωνα με στοιχεία της PWC. Αφού έφτασαν, το 2021, στα 4,3 δισεκατομμύρια ευρώ, όσον αφορά την αξία συναλλαγών και στις 76 συνολικά, όπως θα καταθέσουμε στα πρακτικά. Παραδείγματα εξαγορών το 2021, είναι η πώληση της «Chipita» αντί 1,65 δισεκατομμύρια ευρώ, της «Pharmathen» έναντι 1,6 δισεκατομμύρια ευρώ και λοιπά, ενώ στις εξαγορές προσμετρώνται και οι αποκρατικοποιήσεις που έφτασαν στα 3 δισεκατομμύρια ευρώ, όπως της ΔΕΠΑ ΥΠΟΔΟΜΩΝ, του ΔΕΔΔΗΕ και λοιπά. Η ίδια καλή πορεία αναμένεται το 2022, όπου η «Price Waterhouse und Coopers» αναμένει συμφωνίες με συνολική αξία συναλλαγών που θα ξεπεράσει τα 6,3 δισεκατομμύρια ευρώ, ενώ επιπλέον 2,3 δισεκατομμύρια ευρώ αναμένονται από τις αποκρατικοποιήσεις. Ήδη, στις εξαγορές, καταγράφεται η μεγάλη συμφωνία για το 49% της «Viva Wallet» από την «J.P. MORGAN», έναντι ενός δισεκατομμυρίου ευρώ. Επίσης, η παραχώρηση της Εθνικής Ασφαλιστικής στην CVC, έναντι 2,4 δισεκατομμύρια ευρώ και πολλές άλλες.

Κλείνοντας, δεν υπάρχει κόστος από το Γενικό Λογιστήριο του Κράτους, κάτι που το θεωρούμε πολύ μεγάλο πρόβλημα, παρά το ότι αναφέρει πως θα χαθούν φόροι. Δεν θα έπρεπε να υπάρχει έστω μία εκτίμηση με βάση τις εξαγγελθείσα εξαγορές; Είναι αυτονόητο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κύριο Βιλιάρδο. Το λόγο έχει ο Ειδικός Αγορητής του ΜέΡΑ25, ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κ. Πρόεδρε. Εξετάζουμε, σήμερα, το σχέδιο νόμου του Υπουργείου Οικονομικών με τίτλο, «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών». Το παρόν σχέδιο νόμου αποτελείται από δεκαεννέα άρθρα. Το εικοστό, αφορά την έναρξη της ισχύος του το οποίο, σχεδόν, θεσπίζει φορολογικά κίνητρα που αφορούν μετασχηματισμούς επιχειρήσεων και συγχωνεύσεις με στόχο δυνατότητας σε μικρομεσαίες επιχειρήσεις, αλλά και σε ελεύθερους επαγγελματίες, όπως δικηγόροι, λογιστές, αρχιτέκτονες, μηχανικοί, να μεγαλώσουν προκειμένου να επιβιώσουν.

Σύμφωνα με τα στοιχεία του Υπουργείου Οικονομικών, σήμερα, δραστηριοποιούνται περίπου 850 χιλιάδες μικρομεσαίες επιχειρήσεις από τις οποίες το 95% έχει έως δέκα εργαζόμενους και μόλις 672 επιχειρήσεις είναι μεγάλες, με πάνω από 250 εργαζόμενους. Το παρόν νομοσχέδιο ήταν μέσα στον κατάλογο με τις δεσμεύσεις που ανέλαβε η χώρα προκειμένου να εισπράξει την πρώτη δόση από το Ταμείο Ανάκαμψης. Το δε δημοσιονομικό κόστος της ανέρχεται σε πάνω από 25 εκατομμύρια ευρώ. Η κυβέρνηση της Μητσοτάκης Α.Ε., πιστή στις ιδεοληψίες της, ακολουθεί και εδώ το νεοφιλελεύθερο δόγμα της μετατροπής της κρίσης σε ευκαιρία. Ευκαιρία, ωστόσο, όχι για τους πολλούς, εν προκειμένω τις χειμαζόμενες πολύ μικρές και μικρομεσαίες επιχειρήσεις και τους επαγγελματίες, αλλά για τους λίγους και εκλεκτούς φίλους της. Με το υπό συζήτηση νομοθέτημα επιχειρεί να θεσμοθετήσει ένα ευνοϊκότερο πλαίσιο που αποσκοπεί, όχι στην επιβίωση των μικρομεσαίων επιχειρήσεων και επαγγελματιών, αλλά στη συγκεντροποίηση του κεφαλαίου και την ταυτόχρονη υπαλληλοποίηση μικρομεσαίων και επαγγελματιών. Εξάλλου δεν είναι τυχαίο, ότι στο πλαίσιο της διαβούλευσης κατά την κατάρτιση των υπό συζήτηση ρυθμίσεων προνομιακοί συνομιλητές της ήταν φορείς των πολύ μεγάλων συμφερόντων. Να αναφέρω ενδεικτικά, ο Σύνδεσμος Βιομηχανιών Ελλάδος, ο Σύνδεσμος Εξαγωγέων, ο Σύνδεσμος Επιχειρήσεων και Βιομηχανιών, ο Σύνδεσμος Βιομηχανιών Θεσσαλίας και Στερεάς Ελλάδος, όπως επίσης και το ίδιο το Υπουργείο, σημειώνει η αιτιολογική έκθεση.

Για εμάς, το ΜέΡΑ25, ο χώρος των μικρομεσαίων επιχειρήσεων χρήζει ιδιαίτερης φροντίδας, καθώς είναι αυτές που συνιστούν τη ραχοκοκαλιά της ελληνικής οικονομίας και αυτές που επλήγησαν πιο βάναυσα, πιο αλύπητα από την παρατεταμένη οικονομική κρίση και τις επιλογές όλων, ανεξαρτήτως των μνημονιακών κυβερνήσεων και δέχεται, σήμερα, επιπλέον βαρύ χτύπημα από την ενεργειακή κρίση και την αδυναμία της κυβέρνησης να την αντιμετωπίσει. Επιπλέον, η απώλεια εισοδημάτων συνολικά και η συνακόλουθη μείωση της αγοραστικής δύναμης του κόσμου της εργασίας, ο οποίος αποτελεί ως επί το πλείστον την πελατεία των μικρομεσαίων επιχειρήσεων, οδηγεί στην περαιτέρω καθίζηση των εσόδων τους υποχρεώνοντάς τους σε λουκέτο.

Ταυτόχρονα, η παρασιτική ολιγαρχία εκμεταλλεύεται για μια ακόμη φορά τη συγκυρία προκειμένου να αποκομίσει επιπλέον οφέλη μέσω της καταστροφής των μικρομεσαίων επιχειρήσεων. Γι’ αυτό, στο πλαίσιο της επικαιροποίησης των επτά συν ένα σημείων τομών που παρουσιάστηκαν και ακολούθησαν στο δεύτερο μέρος του πρώτου Διαβουλευτικού Συνεδρίου μας του ΜέΡΑ25 την προηγούμενη εβδομάδα, μεταξύ άλλων προτείναμε μέτρα πραγματικής, ουσιαστικής στήριξης μικρομεσαίων επιχειρήσεων και επαγγελματιών.

Πρώτον, προτείναμε τη μείωση συντελεστών ΦΠΑ από 24% σε 15%, από 13% σε 6% και του 6% σε 0% για βιβλία και λιπάσματα.

Δεύτερον, τη μείωση του φορολογικού συντελεστή μικρών επιχειρήσεων στο 10%, των μεσαίων στο 20% και αύξηση για τις μεγάλες στο 30%.

Τρίτον, την κατάργηση όλων των προ-πληρωμών φόρων για τις μικρές και μικρομεσαίες επιχειρήσεις.

Τέταρτον, το «κούρεμα» χρεών και δανείων των μικρομεσαίων επιχειρήσεων.

Και πέμπτο, την άμεση κατάργηση του σχεδίου ΗΡΑΚΛΗΣ, για πραγματική προστασία τόσο της πρώτης κατοικίας όσο και των μικρομεσαίων επιχειρήσεων, με αντικατάστασή τους από τον φορέα «κόκκινων δανείων», ΟΔΥΣΣΕΑΣ το ονομάζουμε εμείς.

Θα ήθελα στο σημείο αυτό να πω ότι, βασική προϋπόθεση για το σχέδιο νόμου πρώτα απ’ όλα είναι η παιδεία, κ. Υπουργοί. Στην Ελλάδα δεν υπάρχει η παιδεία της συνεργασίας, δεν έχει αυτό-αναπτυχθεί διαχρονικά και προφανώς, είναι ευθύνη της πολιτείας.

Η παιδεία, λοιπόν, δεν υπάρχει για τέτοιες συνεργασίες, ούτε το γενικό περιβάλλον. Όλοι ξέρουμε, «ου μπλέξεις» με τα δικαστήρια εάν κάτι πάει στραβά, πόσο καιρό θα κάνει να βγει μια απόφαση ή αυτό που λέει ο σοφός λαός «μικρό-μικρό να είναι το αλώνι σου, να είναι μοναχικό σου».

Οι μικρές και οι μικρομεσαίες επιχειρήσεις έχουν πολύ διαφορετικές ανάγκες. Η Ελλάδα είναι μια ιδιαίτερη χώρα με, όπως είπαμε, πάρα πολλές μικρές και πολύ μικρές επιχειρήσεις, με μικρούς κλήρους στη γεωργία, με απομακρυσμένες και απρόσιτες ορεινές περιοχές και με πάρα πολλά μικρά νησιά.

Το σχέδιο νόμου τώρα, τι θέλει να κάνει; Να ενοποιήσει τις μικρές επιχειρήσεις και τις πολύ μικρές; Μάλλον, είναι αδύνατον. Αυτές δεν θα συγχωνευθούν. Αυτό που θα κάνει θα είναι οι μεγάλες επιχειρήσεις να εξαγοράσουν - και μάλιστα σε τιμή «μπιρ παρά» που λέει ο λαός, πάρα πολύ χαμηλή - άλλες μικρότερες, λόγω των δεινών που έχουν υποστεί αυτές οι μικρότερες επιχειρήσεις, πρώτα απ’ όλα από τα μνημόνια με την άμεση και έμμεση υπερφορολόγηση που έχετε υπογράψει εσείς όλοι, που δημιουργεί όλα αυτά τα «παρατράγουδα» της φοροδιαφυγής, της φοροαπαλλαγής και της καταστροφής των δημοσίων εσόδων.

Μετά με τα προβλήματα της πανδημίας που δεν τα αντιμετωπίσατε, την εκτίναξη του πληθωρισμού με το Χρηματιστήριο Ενέργειας, που ξεκίνησε ο ΣΥΡΙΖΑ και συνεχίζετε εσείς - συγχαρητήρια - και με τις σημερινές επιπτώσεις του πολέμου. Αυτές, λοιπόν, οι μικρές επιχειρήσεις ουσιαστικά θα απορροφηθούν, θα εξαγοράσουν από τις πολύ μεγάλες.

Εδώ επίσης θέλω να τονίσω ένα άλλο θέμα, σε συνδυασμό με τον Αναπτυξιακό νόμο. Νομίζω ότι ο Αναπτυξιακός νόμος ν. 4887/2022, ο οποίος δίνει επιδοτήσεις για τις πολύ μικρές και μικρές επιχειρήσεις και μόνο φορολογικά κίνητρα για τις μεσαίες και μεγάλες. Εάν, λοιπόν, μια επιχείρηση ξεπεράσει τις 50 Ετήσιες Μονάδες Εργασίας, Ε.Μ.Ε. όπως λέγονται, και γίνει από μικρή μεσαία, τότε θα χάσει όλα αυτά τα πλεονεκτήματα. Άρα, πρώτον, γιατί να συγχωνευτεί; Και δεύτερον, γιατί να μεγαλώσει; Δηλαδή, οι νόμοι σας φάσκουν και αντιφάσκουν.

Στην επόμενη συνεδρίαση, κ. Πρόεδρε, θα αναφερθούμε στο θέμα των αγροτών, διότι το θέμα του πρωτογενούς τομέα είναι «κολοσσιαίο θέμα». Πέρα από την οικονομία, χωρίς πρωτογενή τομέα δεν ζούμε.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε πολύ, κ. Λογιάδη.

Έχει ζητήσει τον λόγο ο συνάδελφος, ο κ. Αμανατίδης. Κύριε Αμανατίδη, έχετε τον λόγο και στη συνέχεια θα περάσουμε στους κυρίους Υπουργούς.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κ. Πρόεδρε.

Κατ’ αρχήν, να επισημάνουμε ότι με το παρόν σχέδιο νόμου, τι γίνεται; Βελτιώνεται ένα παραγωγικό περιβάλλον το οποίο είχε αναπτυχθεί τα προηγούμενα τρία χρόνια από τη νέα Κυβέρνηση. Ποιο είναι αυτό το παραγωγικό περιβάλλον, το οποίο και ενισχύει το παρόν σχέδιο νόμου; Είναι κατ’ αρχήν, ως τμήμα μιας συνολικής προσπάθειας, το θεσμικό πλαίσιο το οποίο δημιουργήθηκε, είναι οι ρυθμίσεις για τη μείωση των φόρων, είναι οι ρυθμίσεις για τη μείωση των ασφαλιστικών εισφορών, η μείωση των «κόκκινων δανείων», ο Αναπτυξιακός νόμος, οι στρατηγικές επενδύσεις, οι υποδομές ανάπτυξης οι οποίες δημιουργούνται στη χώρα και είναι προς όφελος της επιχειρηματικότητας και της κοινωνικής συνοχής, είναι τα προγράμματα εξωστρέφειας και ούτω καθεξής. Άρα, το παρόν σχέδιο νόμου δεν είναι μια σημειακή παρέμβαση και εντάσσεται στο παζλ μιας συνολικής προσπάθειας.

Να πω ότι οι ρυθμίσεις του σχεδίου νόμου είναι θετικές, καθόσον οι προβλέψεις για αύξηση του μεγέθους των επιχειρήσεων σημαίνουν μονοσήμαντα τη δημιουργία αγοράς. Είναι αυτή η έλλειψη που υπάρχει από τις μικρές και πολύ μικρές επιχειρήσεις της χώρας μας, που πολλές φορές παράγουν πολύ σημαντικά ποιοτικά προϊόντα, αλλά δεν μπορούν από μόνες τους να μπουν στην αγορά, γιατί αδυνατούν να ανταποκριθούν στη ζήτηση της αγοράς.

Έτσι, λοιπόν, τι γίνεται; Βελτιώνεται η ανταγωνιστικότητα της παραγωγής και ειδικότερα της τοπικής παραγωγής, διαφοροποιείται η παραγωγή λόγω και του μεγέθους των επιχειρήσεων που διαθέτουν περισσότερα μέσα για να διαφοροποιήσουν την παραγωγή τους και επίσης, είναι μια αιτία να επανεπενδυθούν τα κέρδη αυτών των επιχειρήσεων προς όφελος της ενίσχυσης της ανταγωνιστικότητάς τους.

Τώρα, θα πει κανείς και με απασχόληση και εμένα διαβάζοντας το σχέδιο νόμου, αυτό που γνωρίζουμε και λέμε, ότι οι πολύ μικρές επιχειρήσεις από μόνες τους μπορεί να είναι και φορείς ποιοτικής παραγωγής, αξιοποιώντας το μικροκλίμα κάποιας περιοχής. Παρ’ όλα αυτά, και αυτό το χαρακτηριστικό μπορεί να στηριχθεί από τη νέα επιχειρηματική μορφή η οποία δημιουργείται, καθόσον μπορεί να εφαρμόσει τοπικές στρατηγικές.

Να προσθέσω δύο πράγματα ακόμα. Το πρώτο, δεν είναι σημαντικό αλλά καλό θα είναι να διορθωθεί. Στο άρθρο 6 στην παράγραφο 2, εκεί που λέει «στην περίπτωση μετασχηματισμού επιχείρησης, κατά την έννοια του άρθρου 1» να φύγει το κόμμα, γιατί δημιουργεί μια δυσλειτουργία στην ανάγνωση.

Επίσης, με την ευκαιρία αυτή, θέλω να υποβάλλω μια πρόταση εναλλακτική στο άρθρο 15, επιτρέψτε μου αγαπητοί κ. Υπουργοί, το οποίο επιφέρει, κατά τη γνώμη μου, ίσως πιο πολλαπλασιαστικό αποτέλεσμα. Δηλαδή, αντί να πούμε ότι μειώνεται η φορολογία κατά 50%, θα μπορούσαμε να πούμε, για να υπάρχει αντιστοίχιση και με τον συντελεστή φορολογίας επί των κερδών των συνεταιρισμών, που είναι το 10%, ότι και εδώ η πρόβλεψη να είναι 10%, που τελικά - τελικά κάπου εκεί είναι. Όμως έτσι, θα υπάρχει αντιστοίχιση με τη ρύθμιση που αφορά τους συνεταιρισμούς.

Μπορεί να αντικρούεται κάπου αυτό, μπορεί και όχι, το αξιολογείτε εσείς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Αντικρούεται με το πνεύμα του νόμου.

**ΓΕΩΡΓΙΟΣ ΑΜΑΝΑΤΙΔΗΣ:** Εντάξει, εδώ αφορά την απαλλαγή και γι’ αυτό το λέτε. Πολύ ωραία, το δέχομαι πλήρως.

Επομένως, με αυτές τις απόψεις τις οποίες εκφράζω, ασφαλώς διατυπώνω την άποψη ότι το σχέδιο νόμου κινείται προς μια πολύ θετική κατεύθυνση, κυρίως για να πετύχουμε αυτό που λέμε συγκεντροποίηση της παραγωγής, της επιχειρηματικότητας, της διεισδυτικότητα σε νέες αγορές και να διαμορφώσουμε συνθήκες ανταγωνιστικότητας στην ελληνική οικονομία.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε πολύ, κ. Αμανατίδη.

Περνάμε τώρα στον Υπουργό, τον κ. Σκυλακάκη. Έχετε το λόγο, κ. Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κ. Πρόεδρε.

Κύριοι συνάδελφοι, κύριοι βουλευτές, θα ξεκινήσω περιγράφοντας λίγο ποιο είναι το πρόβλημα που προσπαθεί να αντιμετωπίσει - δεν λέω να λύσει, κανένα νομοσχέδιο δεν λύνει από μόνο του τα προβλήματα, είναι πολύ βαθύτερες οι διαδικασίες - αυτό το νομοσχέδιο.

Το βασικό μας πρόβλημα σε ότι αφορά το μέγεθος της επιχειρηματικότητας στην Ελλάδα είναι, με βάση και όλες τις ευρωπαϊκές στατιστικές, ότι οι επιχειρήσεις μας είναι πολύ μικρότερες από ιδίου μεγέθους ευρωπαϊκές επιχειρήσεις. Και δεν κουβεντιάζουμε μόνο για τις επιχειρήσεις των μεγάλων χωρών, όπου αυτό μπορεί να ερμηνευθεί από το μέγεθος της αγοράς, μιλώ και για μικρές χώρες ακόμη και μικρότερες από τη δική μας χώρα.

Τώρα, τι σημαίνει αυτό το μικρό μέγεθος; Το πολύ μικρό μέγεθος έχει δύο επιπτώσεις. Η μία είναι η δυσκολία ανταγωνισμού από την επιχείρηση, η επιχείρηση έχει δυσκολία να ανταγωνιστεί σε ένα περιβάλλον, διότι δεν αξιοποιεί αυτό που λέμε στα οικονομικά «οικονομίες κλίμακος». Θα μου επιτρέψετε να εξηγήσω τι είναι οι «οικονομίες κλίμακος», για τους ανθρώπους που δεν ξέρουν οικονομικά και τυχόν μας ακούν.

Οικονομία κλίμακος είναι η δυνατότητα μίας μεγαλύτερης μονάδας να είναι πιο αποτελεσματική, γιατί χρησιμοποιεί με πιο αποτελεσματικό τρόπο τους παραγωγικούς της πόρους. Ένας επιχειρηματίας, ο οποίος τρέχει μόνος του και πρέπει να κάνει ταυτόχρονα το μάρκετινγκ, τα λογιστικά, να κοιτάει την παραγωγική δυνατότητα της επιχείρησης, να φροντίζει για τα εργαλεία που χρησιμοποιούνται, να κάνει τα πάντα δηλαδή, με αποτέλεσμα να μην επιτυγχάνει την εξειδίκευση και την τεχνολογική πρόοδο. Αυτό είναι το βασικό πρόβλημα των πολύ μικρών επιχειρήσεων, όταν βγαίνουν να ανταγωνιστούν. Πώς το αντιμετωπίζουν; Εν μέρει, το αντιμετωπίζουν με την ευελιξία, αλλά η ευελιξία υπάρχει και σε λίγο μεγαλύτερο μέγεθος. Να το πούμε απλά. Εάν μία επιχείρηση έχει πέντε ή δέκα εργαζόμενους εξακολουθεί να είναι μια πολύ ευέλικτη επιχείρηση, αλλά καθώς μεγαλώνει αποκτά δομές, αποκτά άλλες δυνατότητες απ’ ό,τι, όταν είναι πολύ μικρή.

Δεν είναι όλες οι επιχειρήσεις που επιθυμούν να μεγαλώσουν. Αυτό πρέπει να το καταλάβουμε, δηλαδή, υπάρχουν πάρα πολλοί άνθρωποι που θέλουν να έχουν μια δουλειά μέσω της αυτοαπασχόλησης μιας μικρής επιχείρησης, χωρίς να επιθυμούν το μέγεθος. Αυτό είναι τελείως φυσιολογικό σε μία αγορά. Ακόμη, όμως και αυτοί για να είναι ανταγωνιστικοί, πρέπει να μπορούν να έχουν εργαλεία για να αξιοποιούν το μέγεθος που δεν είναι τα εργαλεία μιας μεγάλης επιχείρησης, είναι το εργαλείο της συνεργασίας. Εδώ, λοιπόν, για πρώτη φορά εισάγουμε και την έννοια της συνεργασίας. Μάλιστα, είναι η πρώτη φορά, απ’ ό,τι γνωρίζω, που ορίζουμε και αυτή την έννοια, τι σημαίνει συνεργασία. Προσπαθούμε να ανοίξουμε μια βεντάλια εργαλείων στις μικρές και πολύ μικρές επιχειρήσεις για να μπορούν να γίνουν πιο ανταγωνιστικές.

Θα σας πω δύο ιστορίες από την εποχή που ήμουν Ευρωβουλευτής και μία μεταγενέστερα, όταν λειτουργούσα ως μικρός επιχειρηματίας. Στην πρώτη ιστορία, έφερα δύο πολύ καλές, μεσαίες ελληνικές επιχειρήσεις σε μία εκδήλωση στο Ευρωκοινοβούλιο, τη φοβερή εποχή, εκείνη της κρίσης, για να δείξω, να σπάσω λίγο τα στερεότυπα και να πω ότι, η Ελλάδα έχει και επιχειρήσεις που είναι αποτελεσματικές. Αφού, λοιπόν, έκαναν την παρουσίαση οι επιχειρήσεις αυτές, οι οποίες ήταν των 20, 30 εκατομμυρίων ευρώ τζίρου, εκεί ήταν ένας Γερμανός συνάδελφος, πολύ συμπαθητικός, φιλελεύθερος και ο ίδιος επιχειρηματίας που τον είχα φωνάξει για να πει δυο καλά λόγια και τα είπε, για να σπάσουμε τα στερεότυπα. Μετά, όταν τελειώσαμε και μιλάγαμε κατ’ ιδίαν μου λέει, «Ξέρεις, Θεόδωρε, τέτοιες επιχειρήσεις στη Γερμανία έχουμε 10.000». Και εκεί έμεινα ενεός, γιατί η δύναμη αυτών των μεγάλων ευρωπαϊκών χωρών δεν είναι μόνο στις μεγάλες επιχειρήσεις, είναι και στις μεσαίες και στις μικρές, στην καλή οργάνωση και στην παραγωγικότητα και των μεσαίων και των μικρών επιχειρήσεις.

Η δεύτερη εμπειρία ήταν όταν ήμουν σε αυτή την επιχειρηματική δραστηριότητα και πήγα ως εκθέτης στη 2η ή την 3η διεθνή μου έκθεση στην Γερμανία. Νομίζω ότι ήταν η Έκθεση Τροφίμων και Ποτών «Anuga», η οποία είναι μία πάρα πολύ σημαντική έκθεση. Κάποια στιγμή, όταν έπεσε λίγο η δουλειά, άφησα το περίπτερο και γυρνούσα να δω τι γίνεται στα άλλα ελληνικά περίπτερα. Πήγα, λοιπόν, στα περίπτερα για το λάδι. Η Ελλάδα ήταν η μόνη χώρα που αντί να έχει μεγάλα ευάερα και ευήλια περίπτερα, είχε για το λάδι 38 περίπτερα που το καθένα κυριολεκτικά ήταν στο μέγεθος, όχι περιπτέρου, γιατί τα περίπτερα μας είναι πολύ μεγαλύτερα από το μέγεθος εκείνων, ενός stand. Είχε 38 διαφορετικά περίπτερα και πουλούσαν όλοι το ίδιο, ένα καλό λάδι. Προφανώς, όπως ξέρετε, από τα στοιχεία των χρόνων έχουν μεσολαβήσει 5, 6, 7 χρόνια από τότε, δεν άλλαξε κάτι στο ελληνικό λάδι, διότι κανένας από αυτούς δεν είχε επαρκή ποσότητα για να πουλήσει, για να μπει σε οποιοδήποτε μεγάλο σουπερμάρκετ. Ήταν όλοι εκεί, ερχόντουσαν οι πωλητές, τι να αγοράσουν και από τις 38; Αυτές οι αδυναμίες, αν θέλουμε να είμαστε ειλικρινείς μεταξύ μας, ως πολιτικό σύστημα πρέπει να τις δούμε.

Εδώ ένα νομοσχέδιο, το οποίο κάνει μία πρώτη προσπάθεια. Πιστεύω ότι και σύμφωνα με τον κ. Σκανδαλίδη, δεν είναι αυτή τη στιγμή, αλλά ευχαρίστως να προσθέσουμε μια διάταξη για την παρακολούθηση των αποτελεσμάτων αυτού του νομοσχεδίου. Είναι σωστή η πρακτική. Αυτό το νομοσχέδιο, λοιπόν, κάνει μια αρχική προσπάθεια. Ποιες επιχειρήσεις αφορά τώρα, γιατί άκουσα όλα αυτά που λέγαμε για τις μεγάλες επιχειρήσεις, να είμαστε ειλικρινείς μεταξύ μας. Αυτό το νομοσχέδιο δεν αφορά τις μεγάλες επιχειρήσεις κατά κανέναν τρόπο για τον εξής πολύ απλό λόγο: Διότι έχουμε βάλει ένα ανώτατο όριο στο φορολογικό κίνητρο που είναι τα 500.000 ευρώ. Το σύνολο, δηλαδή, των φορολογικών κινήτρων του νομοσχεδίου στα 9 χρόνια δεν μπορεί να περάσει τα 500.000 ευρώ, καμία μεγάλη επιχείρηση και σχεδόν καμία μικρομεσαία δεν πρόκειται να ενδιαφερθεί και 125.000 ευρώ συνεργασίες. Ποια μεγάλη επιχείρηση;

Αυτό δεν αφορά τις μεγάλες επιχειρήσεις, αφορά αποκλειστικά τις μικρές και πολύ μικρές επιχειρήσεις και οριακά κάποιες μεσαίες που, ενδεχομένως, θα ήθελαν να μπουν στην περιπέτεια της συγχώνευσης. Λέω περιπέτεια, γιατί η συγχώνευση ή εξαγορά ή και η συνεργασία στην Ελλάδα είναι περιπέτεια. Όποιος νομίζει ότι δεν είναι περιπέτεια δεν την έχει αποπειραθεί. Είναι περιπέτεια για χίλιους και έναν λόγους. Στην περιπέτεια αυτή, θα μπουν στην αρχή λίγοι και αν πετύχουμε να έχουν επιτυχία από αυτό το νομοσχέδιο, θα αρχίσουμε να έχουμε αποτελέσματα και θα αρχίσουμε να δημιουργούμε καλά παραδείγματα, καλές πρακτικές για να αλλάξει αυτή η κουλτούρα, που ανέφερε κάποιος συνάδελφος εδώ, για να πάμε παραπέρα.

Συνεπώς, σοβαρό δημοσιονομικό κόστος από το νομοσχέδιο αυτό δεν περιμένουμε. Αντιθέτως, περιμένω ότι θα έχουμε πρόσθετα έσοδα, γιατί θα μειωθεί η φοροδιαφυγή, όταν συγχωνεύονται ή συνεργάζονται οι επιχειρήσεις πηγαίνουν σε ένα πιο οργανωμένο σύστημα, καθίσταται πιο δύσκολη η φοροδιαφυγή. Δεν θα έχουμε, όμως, πλασματικές συνεργασίες και εδώ είναι η αξία αυτού του 150% που βάλαμε, που θα ήθελα να το εξηγήσω για να γίνεται σαφέστερο στους συναδέλφους. Τι σημαίνει το 150%;

Σημαίνει ότι μία επιχείρηση που είχε, για παράδειγμα, 1.000.000 τζίρο δεν θα πάει να βρει κάποιον που έχει 10.000 τζίρο και συγχωνευόμενοι ή εξαγοράζοντας ή κάνοντας οτιδήποτε άλλο θα μας εμφανίσει ότι έκανε συνεργασία. Θα πρέπει να βρει, τουλάχιστον, μία ακόμη για να συνεργαστεί που θα έχει 500.000. Αντιλαμβάνεστε ότι με το 1.000.000 και τις 500.000, το 1.500.000 είναι καλύτερο, κάνει μια σοβαρή διαφορά το 1.000.000, κάτι κάνει, είναι μια αλλαγή, παραδείγματος. Συνεπώς, αξίζει να του δώσουμε το φορολογικό κίνητρο.

Πάμε τώρα σε ό,τι αφορά τους αγρότες και τη συμβολαιακή. Εδώ πέρα κάνουμε μία πραγματική τομή. Δίνουμε δηλαδή ένα πάρα πολύ ισχυρό κίνητρο-πάρα πολύ ισχυρό κίνητρο σε αυτούς που συνεργάζονται. Έχουμε ζήσει τα τελευταία 30 χρόνια την κατάρρευση των συνεταιρισμών και την απαξίωση και όσοι είναι βουλευτές από την Περιφέρεια το γνωρίζουν αυτό πολύ καλύτερα.

Αυτή τη στιγμή έχουμε ένα ξεκίνημα ενός νέου κύματος συνεργασίας με τρεις τρόπους στην πραγματικότητα: Κάποιοι καλοί συνεταιρισμοί που επιβίωσαν και παλεύουν, κάποιες ομάδες παραγωγών που ακολουθούν άλλες νομικές μορφές για μας είναι το ίδιο αυτό, γιατί και αυτοί συνεργάζονται και κάποια στοιχήματα συμβολαιακής γεωργίας που είναι ένα άλλο είδος συνεργασίας, που στηρίζονται περισσότερο σε μια ισχυρή μεταποιητική που δίνει συμβόλαια στους αγρότες.

Και για εμάς στην κατάσταση που είναι ο πρωτογενής μας τομέας και τα τρία είναι καίρια να ενισχυθούν. Διότι χωρίς συνεργασία αυτός ο πολύ διασπασμένος κλήρος εν πολλοίς ακαλλιέργητος με πάρα πολλούς ιδιοκτήτες που είναι στα αστικά κέντρα, με αδυναμία μεταφοράς της τεχνολογίας της σύγχρονης στην καλλιέργεια δεν μπορεί να περπατήσει, ούτε μπορεί να περπατήσει στη βάση των επιδοτήσεων.

Πρώτον, γιατί οι επιδοτήσεις σταδιακά με την ΚΑΠ θα γίνονται μικρότερες και δεύτερον, διότι έχουμε και ανάγκη ο πρωτογενής τομέας να μας καλύπτει και τις δικές μας ανάγκες σε ένα περιβάλλον, όπου δεν ξέρουμε τι κρίση πρόκειται να φέρει η επιούσα.

Με βάση αυτά που σας είπα δεν επιλέξαμε να βάλουμε κάποια ρήτρα απασχόλησης, διότι αυτή τη στιγμή δεν ξέρουμε πια πόσο ισχυρά θα είναι αυτά τα κίνητρα, για να έχουμε πράγματι συνεργασίες. Δεν έχω καμία αμφιβολία, ότι στην περίπτωση που θα έχουμε συνεργασίες, προκύπτει μεγέθυνση και αυξημένη απασχόληση, αλλά δεν θες να μπεις σε μία υπερβολική νομοθέτηση πριν αρχίσει να βλέπεις τα αποτελέσματα. Θα ήταν κάτι που μπορούμε να το συζητήσουμε σε μία επόμενη φάση αφού δούμε πώς λειτουργεί αυτό το εργαλείο.

Σε ό,τι αφορά το άρθρο 18, που είπε ο κ. Σκανδαλίδης, στις μεταβατικές διατάξεις του επισημαίνω, ότι δεν αφορά συγχωνεύσεις που έχουν ολοκληρωθεί, διότι μιλάμε σε περιπτώσεις που δεν έχει γίνει μεταβίβαση μετοχών ή εταιρικών μεριδίων. Τι συμβαίνει στην πράξη.

Με βάση αυτό το άρθρο κάποιες μικρές επιχειρήσεις ΟΕ και ΙΚΕ, το άρθρο αυτό προέβλεπε ότι δεν μπορούν να μεταβιβάσουν τις μετοχές τους για μία πενταετία από την ώρα που συγχωνεύονται. Που σημαίνει, ότι κάποια που έχει συγχωνευτεί και θα μπορούσε να πάει σε ένα επόμενο κύκλο συνεργασίας συγχώνευσης -και αυτές ακριβώς έχουν την κουλτούρα γιατί το έχουν δοκιμάσει μια φορά- αποκλείονται από το νομοσχέδιο.

Αυτό που λέμε, λοιπόν, είναι να μην αποκλείσουμε αυτές που πραγματοποίησαν μια συγχώνευση και υπάρχει αυτή η ρήτρα της πενταετίας, από το να συμμετάσχουν σε μία επόμενη, μια που αυτή κυρίως που έχουν την εμπειρία θα είναι και αυτοί που είναι πιο πιθανόν να αποπειραθούν να κάνουν κάτι επόμενο. Αυτό το νόημα έχει αυτή η διάταξη και σας διαβεβαιώ δεν έχει τίποτε το σκοτεινό.

Κλείνοντας, θα ήθελα να πω, ότι το πρόβλημα των μικρών και μεσαίων –κυρίως των μικρών επιχειρήσεων και πολύ μικρών- είναι καίριο για την ελληνική οικονομία και κυρίως η δυνατότητα να τις βοηθήσουμε, η οποία παρεμποδίζεται από την έλλειψη πρόσβασης σε τραπεζικό προφίλ. Αυτός είναι ο λόγος που μια σειρά από κίνητρα μπαίνουν σε επιδοτήσεις μάλλον παρά στα δάνεια. Οι επιδοτήσεις του Ταμείου Ανάκαμψης κατά κύριο λόγο ή συντριπτικά αφορούν μικρές και μεσαίες επιχειρήσεις.

Στον Αναπτυξιακό Νόμο, επίσης, οι επιδοτήσεις θα έχουν αυτή τη στόχευση. Όλα αυτά πρέπει να τα βλέπει κανείς σαν ένα σύνολο. Παράδειγμα, στις προκηρύξεις για την γεωργία που βγήκαν από το Ταμείο Ανάκαμψης τον περασμένο μήνα έχει τεράστια έμφαση στην εργασία και το εργαλείο των επιδοτήσεων εκεί σαν εργαλείο. Αυτά θα συλλειτουργήσουν μαζί με τούτο εδώ το νομοσχέδιο.

Αυτά ήθελα να πω και σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε κ. Υπουργέ για την παρέμβασή σας.

Θα ολοκληρώσουμε με τον Υφυπουργό Οικονομικών κ. Απόστολο Βεσυρόπουλο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κ. Πρόεδρε.

Κυρίες και κύριοι συνάδελφοι, η Κυβέρνηση δεν περιορίζεται μόνο στη στήριξη της πραγματικής οικονομίας και των επιχειρήσεων με άμεσα μέτρα. Λαμβάνει ταυτόχρονα μέτρα όπως επιβεβαιώνεται από το περιεχόμενο του νομοσχεδίου για την παροχή καινοτόμων γενναίων φορολογικών κινήτρων για μετασχηματισμούς πολύ μικρών, μικρών και μεσαίων επιχειρήσεων και συνεργασίες προσώπων. Αυτή την επιλογή επιβάλλει η ελληνική οικονομία για να γίνουν πιο ισχυρές και περισσότερο ανταγωνιστικές οι μικρές και μεσαίες ελληνικές επιχειρήσεις και να ενισχυθεί η λογική της συνεργασίας προσώπων σε όλο το φάσμα της οικονομικής δραστηριότητας. Είναι σημαντικό να υποστηρίξουμε αυτή τη στρατηγική επιλογή του μετασχηματισμού και της μεγέθυνσης των επιχειρήσεων.

Ουσιαστικά με το νομοσχέδιο που συζητάμε σήμερα μέσα από τη μεγέθυνση και ισχυροποίηση των μικρομεσαίων ελληνικών επιχειρήσεων στοχεύουμε στη μεγέθυνση της ελληνικής οικονομίας, γεγονός που μεταφράζεται σε βιώσιμους και θετικούς ρυθμούς ανάπτυξης, σε αύξηση της απασχόλησης και του εισοδήματος των εργαζομένων. Το νομοσχέδιο αυτό δεν αποτελεί τη μοναδική παρέμβαση και τις μικρές και μεσαίες ελληνικές επιχειρήσεις. Υπενθυμίζω ότι στο σχέδιο για την αξιοποίηση των πόρων του ταμείου Ανάκαμψης ο τομέας της ψηφιακής μετάβασης έχει υψηλό προϋπολογισμό. Σημαντικό μέρος του οποίου θα διατεθεί στις μικρομεσαίες επιχειρήσεις με τη μορφή επιδότησης προκειμένου να ενισχύσουν τις ψηφιακές τους υποδομές και υπηρεσίες.

Έχω αναφέρει πολλές φορές και από το βήμα της Βουλής, ότι η φορολογική πολιτική μπορεί και οφείλει να έχει αναπτυξιακό χαρακτήρα. Αυτό επιβεβαιώνεται πλήρως μέσα από τις διατάξεις και τις στοχεύσεις αυτού του νομοσχεδίου, με το οποίο παρέχονται γενναία φορολογικά κίνητρα με σκοπό τη μεγέθυνση των επιχειρήσεων μέσω των μετασχηματισμών κάθε μορφής μεταξύ αυτών και της εισφοράς ατομικής επιχείρησης σε νέο νομικό πρόσωπο, αλλά και μέσω της προώθησης συνεργασιών προσώπων. Οι συνεργασίες έχουν τη μορφή είτε έγγραφων συμβάσεων είτε από κοινού ίδρυσης νέου νομικού προσώπου. Μεταξύ των φορολογικών κινήτρων που χορηγούνται είναι η απαλλαγή κατά 30% από την καταβολή του φόρου εισοδήματος επί των φορολογητέων κερδών της νέας εταιρείας ή του συνεργαζόμενου προσώπου. Το συνολικό φορολογικό όφελος αυτού του μέτρου μπορεί να ανέλθει σε έως 500.000 ευρώ για τους μετασχηματισμούς και σε έως 125.000 ευρώ για τη συνεργασίες προσώπων για κάθε συνεργαζόμενο πρόσωπο. Οι ωφελούμενοι μπορούν να κάνουν χρήση αυτού του φορολογικού οφέλους εντός εννέα φορολογικών ετών.

Κυρίες και κύριοι συνάδελφοι, με το παρόν νομοσχέδιο παρέχουμε γενναία φορολογικά κίνητρα για την ανάπτυξη συνεργασιών στον αγροτικό τομέα στηρίζοντας τον αγροτικό κόσμο σε μια εξαιρετικά δύσκολη οικονομική συγκυρία. Συγκεκριμένα χορηγούμε για πρώτη φορά απαλλαγή από την καταβολή του φόρου εισοδήματος κατά 50% των φορολογητέων κερδών από την άσκηση της αγροτικής ατομικής επιχειρηματικότητας. Η γενναία αυτή μείωση του φόρου εισοδήματος χορηγείται σε κατά κύριο επάγγελμα αγρότες μέλη συλλογικών σχημάτων, δηλαδή συνεταιρισμών και ομάδων παραγωγών, καθώς και σε κατά κύριο επάγγελμα αγρότες που συνάπτουν έγγραφη σύμβαση συμβολαιακής γεωργίας με την έννοια της δέσμευσης απορρόφησης των προϊόντων τους από συγκεκριμένη επιχείρηση αγοραστή. Και στις δύο περιπτώσεις απαραίτητη προϋπόθεση είναι η διάθεση στον συνεταιρισμό ή στην επιχείρηση αγοραστή ποσοτήτων ίσο με το 75% των όμοιων ή παρεμφερών προϊόντων παραγωγής του αγρότη.

Τα κίνητρα αυτά θα εφαρμόζονται ήδη από το τρέχον φορολογικό έτος και για τα επόμενα έτη. Τα κίνητρα αυτά, που θεσπίζονται για πρώτη φορά, αποτελούν τομή στη φορολόγηση του αγροτικού εισοδήματος και έμπρακτη απόδειξη της στήριξης, από την κυβέρνηση του Κυριάκου Μητσοτάκη, του αγροτικού τομέα και των παραγωγών.

Μέσω του νομοσχεδίου που συζητάμε σήμερα, χορηγούνται πρόσθετα τα εξής φορολογικά κίνητρα. Πρώτον, η απαλλαγή από το φόρο εισοδήματος της υπεραξίας από μεταβίβαση στοιχείων παγίου ενεργητικού της νέας εταιρείας σε τρίτο σε περίπτωση μετασχηματισμού. Δεύτερον, η απαλλαγή από οποιαδήποτε φορολογική επιβάρυνση, συμπεριλαμβανομένου του τέλους χαρτοσήμου και του φόρου εισοδήματος και την προκύπτουσα υπεραξία, κάθε πράξης σχετικής με το μετασχηματισμό. Τρίτον, η αναγνώριση της έκπτωσης όλων των δαπανών που διενεργεί η αποκτώσα εταιρεία για την απόκτηση εταιρικών συμμετοχών, με τις προϋποθέσεις που ορίζει ο νόμος. Όλες οι παραπάνω ωφέλειες, χρησιμοποιούνται αποκλειστικά για τους μετασχηματισμούς που θα προκύψουν από το νόμο αυτό και δεν επεκτείνεται σε μετασχηματισμούς με άλλους αναπτυξιακούς νόμους.

Τα κίνητρα δεν σταματούν εδώ. Με το νομοσχέδιο που κατατέθηκε από την κυβέρνηση του Κυριάκου Μητσοτάκη, επέρχονται βελτιώσεις στο πλαίσιο των κινήτρων που αφορούσαν σε παλαιότερους αναπτυξιακούς νόμους. Συγκεκριμένα, θεσπίζεται, πρώτον, η δυνατότητα μεταφοράς ζημιών των μετασχηματιζόμενων επιχειρήσεων στον ισολογισμό της νέας εταιρείας για τους μετασχηματισμούς του ν.2166 του 1993 και δεύτερον, η απαλλαγή από το φόρο συγκέντρωσης κεφαλαίου υπό προϋποθέσεις στους μετασχηματισμούς του νομοθετικού διατάγματος 1297 του 1972 του ν.2166 του 1993 και του ν.4172 του 2013.

Κυρίες και κύριοι συνάδελφοι, το νομοσχέδιο που συζητάμε σήμερα, συνιστά τομή, θεσπίζει γενναία φορολογικά κίνητρα για τη μεγέθυνση των μικρομεσαίων επιχειρήσεων και την ανάπτυξη συνεργασιών στον αγροτικό τομέα. Διευκολύνει με ουσιαστικό και ξεκάθαρο τρόπο τις συνενώσεις, συγχωνεύσεις και συνεργασίες επιχειρήσεων και φυσικών προσώπων, ανοίγει νέες αναπτυξιακές προοπτικές, θέτει τις προϋποθέσεις για μια νέα, υγιή, ισχυρή και εξωστρεφή επιχειρηματικότητα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Βεσυρόπουλο.

Σε αυτό το σημείο, κυρίες και κύριοι συνάδελφοι, ολοκληρώθηκε η συνεδρίαση της επιτροπής μας. Αύριο ώρα 13:00 έχουμε την ακρόαση φορέων.

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ.: Αμανατίδης Γεώργιος, Αναστασιάδης Σάββας, Βολουδάκης Μανούσος – Κωνσταντίνος, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σταμενίτης Διονύσιος, Τσαβδαρίδης Λάζαρος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Δελής Ιωάννης, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

Τέλος και περί ώρα 12.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**